Zorraren muga handitzeko atariko akordioa lortu dute AEBetan

Akordioaren arabera, Obamak zorraren muga handitzeko ahalmena izango luke bi zatitan: lehenengoa orain eta bigarrena urte bukaeran. Negoziaketek aurrera jarraitzen dute.

AEBetako Kongresuko negoziazioan atariko akordioa lortu omen dute errepublikarrek eta demokratek zorraren muga 2,4 bilioi dolarrera handitzeko.

Akordioak murrizketa programa bat aurreikusten du hurrengo 10 urteetan gastu publikoa bilioi bat dolarretik gora murrizteko.

Esparru-hitzarmen honen arabera, Barack Obama AEBetako presidenteak zorraren muga adostutako kopurura handitzeko ahalmena izango du, bi zatitan: lehenengoa orain eta bigarrena urte bukaeran.

Igoera bakoitza Kongresuak onartu beharko luke. Botere Legegileak igoeraren kontra egingo balu, presidenteak beto eskubidea erabiltzeko aukera izango luke Kongresuaren ezestea indargabetzeko

Komite berezia sortuko dute

Egun aurreikusitako gastuaren murrizketa 1,2 bilioi dolarretakoa da. Akordioak komite berezi bat sortzea gomendatzen du, Kongresuan. ABC telebista kate estatubatuarraren arabera, komite horrek defizit publikoaren murrizketa gomenda lezake, ez bakarrik gastuaren murrizketaren bidez, zergak igota edo murrizketa eta zergak, biak batera, erabilita.


Herri zapalduen, hizkuntza gutxituen kantua

Europa bat-batean egitasmoaren baitan, Euskal Herrian izan dira Kurdistango, Sardiniako eta Kataluniako inprobisatzaileak, bertsolariekin batera abesten. Itzultzaileen laguntzari esker, lau tradiziok, lau hizkuntzak bat egin dute oholtzan.

Besterenetik gozatzeko eta gehiago ezagutzeko aukera eman digu Nazioarteko Topaketak, eta ezin horri uko egin: Bilbon lehen emanaldia eman ostean batu gara, banan bana, hiru hizkuntza gutxituetako inprobisatzaileekin.

SARDINIAKO CANTADORI-AK

Paola Dentoni: “Gure kantuaren eta sardinieraren biziraupena lotuta daude”

Sardiniatik etorritako Simone Monni eta Paola Dentoni cantadoriek Stefano Cara eta Michele Deiana ahots laguntzaileekin batera eta launeddas musika-tresnaren erritmoan abestu dute Euskal Herrian. Sardinieraren gotorlekuetako bat da Poesia a bolu’ delakoa, uhartearen berezko kulturaren erakusgarri.

Zer aldaera daude zuen uhartean?

Sardinian bertan ohitura bat baino gehiago dago. Lau aldaera bereizten dira eta guk egiten duguna uhartearen hegoaldean baino ez duzu entzungo. Mutettu izena ematen zaio.

Inprobisatzaileen jardunari lagunduz, bigarren ahotsak aritzen dira, soinu grabedun basciu eta contra abeslariak. Zein da haien funtzioa?

Inprobisatzaileak botatzen dituen bertsoen arteko lotura egiteko balio dute basciu eta contra ahotsek. Mutettu longo izeneko modalitatean are garrantzitsuagoak dira, bertsoaldi luzeak izaten direlako eta bigarren ahotsek atalka banatzen dute kontakizuna.

Cantadorien lehiaketa eta topaketak egiten dira, ezta?

Bai, batez ere herrietako jaietan antolatzen dira. Lehen baino gutxiago egiten dira, baina mantentzen direnak indartsu daude, telebistan ere ematen dituzte. Lehiaketetan gehien baloratzen dena, gure kantuaren metafora ondo adieraztea da. Ezarritako gaia edo argumentua metaforen bidez azaltzea da gakoa. Argumentua euskal bertsolarien ofizioen gisakoa izaten da. Hori guztia metrikari eta errimari eutsita.

Gaur egun, cantadorien ohitura belaunaldiz belaunaldi transmititzen da?

Zoritxarrez, atzera egiten ari da. Oso gazte gutxi hasten dira honetan.

Zurekin etorri den beste cantadoria, Simone Monni, gazte-gaztea da, bada.

Bai, dauden gazte gutxi horietatik bat etortzea nahi izan dugu. Gainera, Simoneren kasua oso adierazgarria da, itxaropena ematen digu. Bere etxean italieraz baino ez zuten egiten, baina aitak eta anaiak inprobisatzaileak atsegin zituzten eta Simonek ikasi egin nahi izan zuen. Hala, pixkanaka, interesa hartzen hasi ziren eta, bide batez, sardiniera ere haien etxera itzuli da.

Cantadorien eta sardinieraren patua elkarri lotuta daudela uste duzu?

Bai, dudarik gabe, gure kantuaren eta sardinieraren biziraupena lotuta daude. Cantadoriak sortzeko, etxean sardinieraz hitz egiten duen jendea behar da. Sardinieraz hitz egiteko ohitura galtzen ari da, batez ere Casteddu, Tàttari eta herri handietan. Sardiniera galduz gero, cantadorien oinarri nagusia galduko da.

KURDISTANGO DENGBÉJ-AK

Zinar Ala: “Bat-bateko jardunak salbatu du kurduen historia”

Kurdistanen oso errotuta dago dengbêj inprobisatzaileen ohitura. Poetikotasun handiko bertsoak osatzen dituzte, Alemanian bizi den Zinar Ala dengbêjak gurean erakutsi duenez. Ahoz ahoko transmisioan oinarritutako kultura dutenez, kurduen nortasunari eusteko ezinbesteko tresna dira inprobisatzaileak.

Zer giro edo egoeratan inprobisatzen duzue Kurdistanen?

Batez ere, gauetako ospakizunetan elkartzen dira inprobisatzaileak, musikaz, ardoaz eta bertsoez gozatzeko. Dengbêj bat historiak kontatzen hasten da normalean. Ondoren, beste batek historiari jarraipena ematen dio. Gazteek ere tradizioari eusten diote.

Ezkontzetan ere ohikoak dira dengbêjak. Ezkongaien bertuteez edo familiaren poztasunaz abesten dute. Senargaiaren eta emaztegaiaren aldekoak egoten dira eta lehia moduko bat ere sortzen da.

Bestetik, galsoroetan lanean ari direnen artean ohitura da inprobisatzea. Langile batek estrofa batzuk botatzen ditu eta, lurra lantzeari utzi gabe, besteek erantzuna pentsatzen dute.

Kurduen historiaren gordailu ere bazarete.

Esan liteke bat-bateko jardun horrek kurduen historia salbatu duela. Izan ere, gure historiaz gutxi idatzi da, ahozko kultura da gurea. Dengbêjek pasatu dute gure jakintza belaunaldiz belaunaldi. Esaerak, antzinako historiak eta abar batzen dira hor eta ederra da estrofetan nola uztartzen diren errimak eta herriaren jakintza.

Inprobisatzaileen ohiturari eusteko plangintzarik baduzue?

Kurduen inprobisazioa indarberritu nahi dugu, baina horretarako erakundeen laguntza beharrezkoa da. Amed-eko Udalak (Turkiaren menpeko Kurdistan), adibidez, Kantarien Etxea izeneko egoitza finantzatzen du hiriaren alde zaharrean: Inprobisatzaile zaharrak hartzen dituzte han eta errentatxo bat ematen diete, erretiro-pentsiorik ia ez baitago gure herrialdean. Halako guneek asko lagunduko dute dengbêjen ohiturak zabaltzen. Baina, udalez aparte, beste erakundeek ez dute laguntzen, Turkiako Estatuak ez du ezer jakin nahi.

KATALUNIAKO GLOSADOREAK

“Elkar ezagutzeko uneak behar dira, baina bi tradizioen arteko fusiorik gabe”

Herrialde Katalanak oso aberatsak dira inprobisazio moldeetan, uharte eta eskualde gehienek beren aldaera baitute. Gure galderei erantzun dieten Christian Simeliok eta Anaís Falcók corrandisten tradizioa ekarri dute Bilboko eta Hernaniko saioetara, Gerard Diezen soinu txikia lagun. Donostiako eta Iruñeko saioetan, aldiz, Ferriol Macip eta Mireia Mena glosadoreak aritu dira. Erreportajeko argazkia Donostiako saio ostean ateratakoa denez, Macip eta Mena dira bertan ageri direnak.

Herrialde Katalanetan dauden inprobisazioen artean, zein da zuena?

ANAÍS FALCÓ: Bat-batekoak tradizio sendoena Menorca uhartean du, hiru abeslari eta gitarra-jole batekin inprobisatzen dute. Mallorcan, aldiz, nolabaiteko berpizkundea izan da, horiek musika-tresnarik gabe abesten dute. Herrialde Valentziarrean, verseadoreak pentsatzen duen bertsoa kantatzeaz arduratzen da cantadorea. Iparralderago, Ebroko lurretan, joteroaren ohitura dago, jaietan eta ezkontzetan inprobisatu ohi duen gizona, baina orain emakumeak ere badaude.

Azkenik, corrandistak daude, hori da guk egiten duguna. Catalunya Vella delakoan du jatorria, Llobregat ibaitik iparraldera dauden eskualdeetan, alegia. Tradiziozko corrandistek bat-bateko nahiz jarritako kantak abesten zituzten, are gehiago, benetan inprobisatzen zutenik ezin dugu ziurtatu, ez delako horren berri zuzenik jaso. Corrandisten ohitura biziberritu egin da eta orain maiz inprobisatzen dugu.

Euskal Herriaren eta Kataluniaren artean bada lotura berezi bat, politikan nahiz kulturan. Inprobisatzaileen arloan ere hartu-eman estuagoa aberasgarria litzateke?

CHRISTIAN SIMELIO: Zapalkuntzak batu gaitu eta aprobetxa dezagun hori gauzak elkarrekin egiteko. Euskal Herria inprobisazioaren katedrala da, honelako topaketa gehiago behar dira. Halere, horrek ez du esan nahi Katalunian Euskal Herrikoa zehatz-mehatz kopiatu behar dugunik. Guk badauzkagu gure melodiak, gure estiloa. Elkar ezagutzeko uneak behar dira, baina bi tradizioen arteko fusiorik gabe.

Txapelketarik antolatzen duzue Katalunian?

A.F. : Sariketa herrikoiak badira, baina ez daukate hemengoen oihartzunik. Sabadelleko jaietakoa da handiena, inoiz jendaurrean abestu ez dutenak ere igotzen dira oholtzara, jai giroan.

C.S. : Askotan, Euskal Herrikoa kopiatuta sortu nahi dugu lehia. Baina, egia esan, corrandistak ez dauka erronkarako joera hori. Ez dakit zer neurritaraino komeni zaigun Euskal Herriko eredua hartzea, guk badugu geure estiloa. Honen inguruan iritzi asko daude, dena dela.

Umeekin lan egiten duzue tradizioari eusteko?

A.F. : Eskoletan tailerrak egiten dira, baina ez horrenbeste corrandista onak sortzeko, hizkuntza eta gaitasun pertsonalak garatzen laguntzeko baizik. Gure inprobisazioa sorkuntza handiago baten zati da: kantua, dantza eta musika dagoen ekitaldi batean, inprobisatu ere egiten da. Inprobisazioa propio lantzeko saiakerak egiten dira, seguruenez Euskal Herriko eredua hartuta, baina zaila da gainerako elementuetatik bereiztea.

C.S. : Albert Casalsek tesia egin zuen, Corrandascola izenekoa. Inprobisazioa eskolan ikasteko programa bat proposatzen du, bide batez katalana lantzeko balio duena. Corrandascolari esker katalan edo musika irakasle batzuek inprobisazioa ikasgelarako tresna interesgarritzat ikusten dute. Guri ere deitzen digute batzuetan, eskoletan tailerrak eta erakustaldiak egiteko.

A.F. : Umeek badakite zer den corrandista bat, baina zaila da hortik gorako interesa sortzea, ez dagoelako eredurik. Jende gutxi ari gara honetan. Ez dago erreferente indartsurik, Euskal Herrian goi mailako bertsolariak izan daitezkeen bezala.


Alebinentzako kirol sustapenerako ikasturtea amaitu da

Joan zen larunbatean jokatu zen Udal Kirol Gunean 2007-2008 ikasturtean Lasarte-Orian alebin mailako adinean dauden neska-mutilentzat garatzen ari den kirola sustatzeko kanpaina iritsi da amaierara.

Kanpaina bukatzeko atletismoko zenbait proba jokatu ziren eta kirol materiala (bizikleta, patinak, kometa) zozketatu zuten kurtsoan zehar ekitaldietara maiz joan diren parte-hartzaileen artean. Irabazleak ondorengoak izan dira: Ibai Mitxelenak kometa irabazi zuen, Jemmy Belemei patinak eraman zituen etxera eta Sergio Garciak bizikleta.

Sari banaketarekin ikasturteari amaiera eman zioten. Bertan Lasarte-Oriako 30 haurrek parte hartu dute.


Marokok ezin du sahararren arrantza saldu

Europako Parlamentuak ez du onartzen Marruekosek Sahara Mendebaldeko itsas aldea negozioa egiteko erabiltzea. Erabaki hau, garaipen diplomatiko garrantzitsua da Fronte Polisarioarentzat.

Europako Parlamentuak galarazi egin du Europar Batasunak Marokorekin zuen arrantza-akordioa luzatzea. Hiru arrazoiengatik esan dio ezetz luzapenari: arrazoi ekonomikoak, Europar Batasunarentzat garesti ateratzen delako akordioa; arrazoi ekologikoak, ur haietan arrantza neurriz kanpo egiten ari direlako; eta arrazoi politikoak, herri sahararrak arrantza horri ez diolako errentarik ateratzen.

Alegia, Europako Parlamentuak ez du onartzen Sahara Mendebaldeko itsas aldea negozioa egiteko erabiltzerik. Hau oso garaipen diplomatiko garrantzitsua da Fronte Polisarioarentzat. Erakunde hau beti kexatu izan da arrantza ontzi europarrak bere uretan ibili eta Marokori ordaintzen ziotelako.

Europako Parlamentuaren erabakiak kalterik handiena Andaluziako eta Kanarietako ontziek jasango dute, Portugalgoekin batera. Arrantza-akordioa Europar Batzordeak negoziatu zuen, eta luzapenaren aldekoa zen. Halaber, gobernu europarrak ados zeuden akordioa luzatzearekin.

Baina, orain 2 urte, Lisboako Ituna indarrean jarri zenetik, Europako Parlamentuak eskumen gehiago ditu, besteak beste, nazioarteko akordioak onartzekoa. Eta kasu honetan erabili du bere ahalmen berria. Honek beste akordio bat negoziatu beharra ekarriko du Marokoren eta Europar Batasunaren artean, aurrekoa ez baitago luzatzerik.


Webgune berria kaleratu du Siroka taldeak

Erandio, Leioa, Ugao eta Balmasedako Siroka musika taldeak sirokataldea.com bozgorailu itxurako webgunea estreinatu du berriki. Bertan, aurreko gunean aurki zitezkeen albisteak, argazkiak eta bideoak ikus daitezke era txukunagoan. Gainera, taldeak gaur eta astearte bitartean eskainiko dituen hiru kontzerturen berri eman du. Izan ere, gaur, igandearekin, 23:00etan Ibarrako gaztetxean emanaldia eskainiko du Siroka taldeak MusikHerria gauaren barnean, Zein da Zein? taldearekin batera. Bihar, berriz, Bilboko Aste Nagusitik txangoa eman eta Altxaporrue, Txinbotarrak eta Satorrak osatutako Kulturgunean joko dute, The Real McKenzies ondoan izango dutela. Mikrojira bukatzeko, asteartean Deustuko Gazte Lokalean arituko da Siroka, Nobel Schrott eta The Lasai izango direla kontzertuaren beste koprotagonistak. Argazkian, Siroka Leioan emandako kontzertu batean.


Euskara Plana garatu orduan "errekurtso falta" salatu dute

Azken urte bietan plana garatzeko ez dela aurrerapausurik eman salatu dute.

Euskara Planaren \"beharrizana\" argi duten arren, bere sasoian, txostena irakurri eta \"hutsuneak antzeman\" zituztenez, Talde Mistoak plana onartzeko bozketan abstenitzea erabaki zuen. Hutsuneen artean planan aurrera eramateko \"baliabide pertsonalaren gabezia\" zegoen. Horren haritik, asteon gogoratu dutenez, \"normalkuntza teknikariaren irudia aldarrikatu dugun arren, itzultzaile teknikari baten lanpostua onartu da\". Talde Mistoaren ustez, teknikari honek \"ez du plana martxan ipiniko\", bere lana testuak itzultzea delako eta \"langileek erdaraz funtzionatzen jarraituko dute\". Zerrendatu dituzten gabezia anitzen artean oraindik batzordeetako eta osoko dokumentazio gehiena \"erdara hutsez\" jasotzen dituztela dago. Azken urte bietan \"ez da Euskara Plana garatzeko aurrerapusurik eman\" eta, beraz, Talde Mistoaren ustez, \"udal honek euskarari bigarren mailako izaera ematen dio inpunitatea osoz eta lotsa barik\": \"EAJ, PSOE, Aralar eta EBk espainolez funtzionatzen duen udal eredu bikaina lortu dute beren arduragabekeria politikoari esker\". Euskararen ordenentzagaz ere berdina gertatuko den beldurra dute \"argazki polit eta lelo handiekin onartu eta euskararen aldeko benetako lanketarik ez egiteko\" susmoa hartzen diote. Horregatik, ordenantzari ere \"jarraipen zorrotza\" egingo diotela aurreratu zuten.


Murugainen eginiko indusketa lanen emaitzak, paneletan

Bi urtez lanean aritu ondoren, Murugainen egindako indusketa lanek fruitua izan zuten; izan ere, auzolanean egindako ikerketek Burdin Aroko harresia eta gerra zibileko trintxerak ezagutzera eman zituzten.

Horiek guztiak herritarrengana helarazi eta difusio lanak egiteko asmotan, Aramaioko Udalak Ondare Babeserako enpresarekin batera, panelak jarri ditu. Bat Aramaion, herrian bertan jarri dute eta beste bat Murugainen. Etor Telleria arkeologoaren esanetan, euren asmoa "arkeologia lan irekia egitea izan da; horregatik egin ditugu auzolanean lan asko, eta eginiko guztia nolabait ezagutzera eman nahi izan dugu". Herritarren harrera ere oso ona izan dela adierazi du Telleriak, eta "gertuko lana" izan dela gaineratu. Panel horietan, beraz, informazio zabala dago, lanen eta aurkikuntzen deskribapena egiten da irudiz jantzita.

Datorren urteari begira

Datorren urteari begira proiektua berriz aktibatu nahi dutela adierazi du Telleriak: "Murugaingo lurrak administratiboki bi probintziaren artean banatuta daude: Gipuzkoa eta Araba. Bi urte hauetan Arabako zatia ikertu dugu eta gure asmoa datorren urtean Gipuzkoakoa ikertzea da"; hori lortzeko lanean hasiak dira jada.


Hamabi kilometroko auto ilarak sortu dira Gipuzkoa eta Lapurdi artean

A-1 autobidearen eta N-622 errepidearen arteko lotunean hamar kilometrokoak izan dira pilaketak.

Oporretatik itzultzeko operazioan, auto pilaketa luzeak izan dira Gasteizen eta Biriatun. Ertzaintzako iturriak aipatuz Europa Press agentziak zabaldu duenez, hamabi kilometrorainokoak izan dira auto ilarak Lapurdi eta Gipuzkoaren arteko mugan. AP-8an, Zarauzko bidesarian Lapurdirako noranzkoan, hiru kilometroz luzatu da buxadura, baina zirkulazioa arina da jada.

Araban, 11:00 inguruan hasi dira ilarak; 18:00 aldera, hamar kilometrokoa zen buxadura.


San Joan sua herritarren bilgune gaur, urteko gau magikoenean

Nonahi piztuko diren sutzarrek argituko dute, urteko gau bereziena dugun San Joan bezpera hau. Usurbilen, Aginagan, Zubietan, inguruotako landa eremuan ere hainbat sutzar piztuko dira. Zalantzarik gabe ordea, herritar gehien batuko dituena Kalezarko jaien baitan, gaur gaueko 22:00etan, garai bateko Garbigunean, Pikaolan piztuko dutena izango da. Bertsolari eta trikitilariek girotuko dute ekitaldia. Eta bertaratuko diren herritarrek noski.

San Joan sua, Jai Batzordeko kideek eta deialdira gerturatuko diren gainerako lagunek, arratsaldeko 15:00etan auzoko elkartetik abiatuko duten eskearen baitan piztuko da. Kalezarrentzako urteko festa egun bereziena, tradizio luzeena izango duen jaietako ekitaldia dugu San Joan eskea. Ekainaren 23ko erronda abiatzeko aurten, astelehen arratsaldeko 15:00etan elkartean bilduko dira eskean irtengo direnak, bertsolari eta trikitilariekin. Uribetarren etxea, Txara, Troia, Ibarrola aldeko bidean dauden eraikinetatik barrena egingo dute erronda. Pozik asko gainera, Jai Batzordetik gogorarazten dutenez, “ongi etorri beroa egiten digute eta, sagardo botila eta guzti”.

Kalezarren bakarrik ez, Kaxkora ere jaisten dira San Joan eskean. Aurten, ohi baino goizago, berrikuntza bat txertatu baitute ibilbidean. Arratsaldean ibiliko dira Kaxkoko tabernetan eta ez orain arte bezala, afalostean. Gero bapo eta goiz jatera doaz Saizar jatetxera. 22:00etan Pikaolan egon beharko dute eta puntual, sua pizteko prest.

Sua Pikaolan

Garbigunea Atallura lekuz aldatu zutenetik, iaztik Pikaolara itzuli ziren San Joan sua piztera. Aurten bigarren urtez jarraian, ekainaren 23an, 22:00etan berrituko dute ohitura zaharra, gune berean. Auzotarrak eta herriko beste hainbat lagun bilduko ditu gau magikoak. Auzoko festak izan arren, herri erdiguneko herritar gehien erakartzen duen sua baita Kalezarrekoa.

Belaunaldi berriaren esku

Trikiti eta bertso artean joango den ekitaldia ospatu ostean, Kaxkorantz joango dira berriz eskean irtendakoak, Andatzpe elkartera. Bertan San Joan bezperan afaltzeko biltzen den lagun talde bat egoten omen da. Han ere “beti gara ongi etorriak” diote Jai Batzordetik. Kalezarko bizilekuetatik barrena eginiko errondarekin amaituko dute, goizaldeko ordubiak aldera, “kalezartarrentzako urte guztiko festa esperatuena. Festa giroko tradizioa”, Jai Batzordetik berri eman dutenez. Gazte eta heldu, “kalezartar guztiontzako den festan” parte hartzera animatzen dute antolatzaileek. Belaunaldi berriek hartu dute lekukoa San Joan eskean, eta ahal duten neurrian, belaunaldiz belaunaldi transmititu den ohitura bizirik mantentzeko konpromisoari eusten diote.

Abisu horia gaurko ere

Azken urteotan sua pizteko arazorik ez dute izan Kalezarko Jai Batzordekoek. Ia aurten ere berdin gertatzen den. Azken egunotan eguraldi nahasi samarra dugu eta badirudi, ildo beretik eutsiko diola astelehen honetan ere. Asteburu osoan bezala, gaur ere abisu horiaren eraginpean egongo omen gara 15:00etatik gauerdira, "prezipitazio handiagatik". Euskalmet-en arabera, "arratsaldean eta gauean zaparrada txiki-ertainak eta trumoitsuak botatzeko probabilitatea handia da". Ia sua pizteko unean ateri eusten dion.

Asteburuko ajea pasatzeko tarterik ez da Kalezarren. San Joan bezperako eta San Joan Eguneko ekitaldiak ospatuko dira, astelehen eta astearte honetan:

Ekainak 23, astelehena: San Juan Bezpera

15:00 San Juan eskearen irteera.

22:00 San Juan sua.

Ondoren, eskearen jarraipena.

Ekainak 24, asteartea: San Juan Eguna

11:30 Meza Nagusia.

Ondoren, toka.

13:00 Gorritiren Showa.

17:00 Buruhandiak.

19:00 Soka Dantza.

Ondoren, sardina eta sagardo dastaketa Saizar Sagardotegiaren eskutik.

Antolatzailea: Kalezarko Jai Batzordea.


Ongai garaile Zarautzen

Atzo Zarauzko Aritzbatalden antolatutako jaialdia ixten zuen partidan, Alberto Ongay eta Arruti jaun eta jabe izan ziren, Mendizabal II.a eta Ladis Galarza 18-8 menpean hartu eta gero.


'Fracking'-a bost urtez ez egitea eskatuko du EAJk

Bederatzi emendakin aurkeztuko dizkiote haustura hidraulikoa debekatu nahi duen herri ekimen legegileari, eta ez du haren debekua eskatuko. EH Bilduk eta PSEk, berriz, bat egin dute ekimen legegilearekin.

EAJk bost urteko luzamendua eskatuko du fracking teknikarentzat, eta bien bitartean, haustura hidraulikoa aztertzeko batzorde zientifiko bat eratzea nahiko luke Eusko Legebiltzarrean. Orotara bederatzi emendakin aurkeztu dizkio haustura hidraulikoa debekatu nahi duen herri ekimen legegileari. Gaur da zuzenketak aurkezteko azken epea.

EH Bilduk, PSEk eta UPDk ere aurkeztu dituzte beren zuzenketak. Lehen biek bat egin dute herri ekimen legegilearekin eta haustura hidraulikoa debekatzearen alde daude. UPDk ostera, ez du halakorik eskatu, baina teknika zorrotz aztertzea eskatuko du.

PPk, berriz, zuzenketarik ez aurkeztea erabaki du.

Herri ekimen legegileak 100.000 sinadura baino gehiago lortu zituen haustura hidraulikoa egitea debekatzea eskatzeko.


Hulan 116 pertsona hil zituztela salatu du begiraleen arduradunak

Segurtasun Kontseiluak premiazko bilera egin du ostiraleko sarraskia aztertzeko. Siriako Gobernuak, bestalde, ardura berea ez dela esan eta errua Al Kaidako talde terroristei bota die.

Ostiralean Hula hirian izandako sarraskian gutxienez 116 pertsona hil eta 300 zauritu zituztela salatu du Robert Mood Nazio Batuen Elkarteko (NBE) begiraleen buruak, Segurtasun Kontseiluaren aurrean.

Mood general norvegiarrak Damascotik hitz egin du, bideokonferentzia bidez, Segurtasun Kontseiluak New Yorken ateak itxita egindako bileran. Premiazko bilera horretan ostiraleko sarrazkia aztertu dute.

Bachar Al Ashaden erregimenaren oposizioaren arabera, Siriako Armada izan zen Hulako sarraskiaren eragilea.

Gobernuak erantzukizuna ukatu du

Bestalde, Siriako Gobernuak ostiralean Hula hirian zibilen aurka izandako sarraskiaren erantzukizuna errefusatu du, Jihad Makdissi Siriako Atzerri Gaietarako Ministerioaren bozeramaileak adierazi duenez.

Bozeramaile honek oposizioak eskainitako bertsioa ukatu du. "Ez dugu artilleriarik edo arma astunik erabili", esan du, "Siriaren interes bakarra zibilak babestea da". "Hainbat emakume, haur eta adineko hil tirokatu zituzten eta hori ez da Siriako Armadaren zigilua", azaldu du Damaskoko Gobernuaren arduradun honek.

Kofi Annan Damaskora iritsiko da igande gau honetan (hilabete batean bigarren aldiz) bake prozesuaren urraketa aztertzeko. Berriemaile berezia Al Asadekin eta oposizioko taldeekin bilduko da.

'Premiazko erantzun sendo bat'

Gauzak horrela, "nazioarteko aliatuekin premiazko erantzun sendo bat" prestatzen ari direla iragarri du William Hague Erresuma Batuko Atzerri Gaietarako ministroak. Ostiral honetako erasoan gutxienez 92 lagun hil dira, horietatik 32 adingabe zirela.

"Aliatuekin nazioarteko mailan premiazko erantzun sendo bat prestatzen ari gara", azaldu du Haguek, "Nazio Batuen Erakundeko Segurtasun Kontseiluarekin, Europar Batasunarekin eta Nazio Batuen Giza Eskubideen organoekin, besteak beste". Gainera, Haguek esan duenez, "datozen egunetarako NBEko Segurtasun Kontseiluko premiazko saio bat eskatuko dugu".

Erresuma Batuaren lehentasuna "sarraski honen erantzuleak identifikatzea eta epaileen aurrera eramatea" da.

Halaber, Haguek "NBEko begiraleak Hulara sartzen erraztea" eskatu dio Al Assadeko Gobernuari. Gainera, Kofi Annanek sustatuko bake planari jarraipena emateko "operazio militar guztiekin amaitzea" eskatu dio Damaskori.

Larunbat odoltsua Sirian

Larunbat honetan beste 58 lagun, gutxienez, hil dira Siriako hainbat puntutan izandako erasoetan, oposizioko hainbat taldek salatu dutenez. Hildako kopuru hau ezin izan dute baieztatu, zonalde horietan kazetari atzerritarren sarrera oztopatu dutelako.

NBEko datuen arabera, 9.000 lagun hil dira Sirian 2011ko martxoan errepresioa hasi zenetik.


Urkullu: "Ezin da preso politiko izendatu indarkeria ekintza batengatik zigortutakoa"

EAJren euskal presoekiko jarrera argi dezala eskatu dio PSE-EEko Txarli Prietok Iñigo Urkulluri Jaurlaritzako kontrol saioan, eta honela erantzun dio Urkulluk: "Ezin da preso politiko izendatu giza eskubideen kontrako indarkeria ekintza batengatik —eta ez ideia batzuen defentsa politikoa egiteagatik— zigortzen duten pertsona bat".

Urkulluren ustez, dena den, Bake eta Elkarbizitzarako Lantaldea "leku egokiagoa" da gai horietaz aritzeko.

Preso politikoak kontzeptua erabiltzea eragozteko urratsa egin zuen Eusko Legebiltzarrak joan den maiatzaren 16an, PPk proposatuta, eta PSEk eta UPDk bat egin zuten proposamenarekin. EAJren abstentzioari esker atera zen aurrera legez besteko proposamena. Euskal Herriko eta Espainiako kartzeletan preso politikorik ez dagoela eta «eskubideak eta askatasunak erabat bermaturik» daudela dio Eusko Legebiltzarraren ebazpenak. EH Bildu taldeak baino ez zuen kontrako botoa eman. Onartutako testua, berez, adierazpen politiko hutsa da, baina EH Bilduk ohartarazi zuenez, etorkizunean preso politiko esapidearen "kriminalizazioa" ahalbidetu dezake, eta, beraz, ondorio judizialak izan ditzake hitz hori erabiltzeak.


Zirkulazioa etengo dute astelehenean ordu eta erdiz Romo kultur etxeko lanengatik

Romo kultur etxea eraikitzeko lanak direla eta, astelehenean, hilak 9, Itzubaltzetako Aurrezki Kutxa kalea itxiko dute ibilgailuentzat, 15:00etatik 16:30era, Getxoko Udalak jakinarazi duenez. Hain zuzen ere, aipatu lanetan makinen zamalanak egiteko itxiko dute kalea tarte txiki horretan. Imanol Landa alkateak eta Joseba Arregi Hirigintza zinegotziak azaroaren 26an iragarri zuen Romo kultur etxearen bigarren fasea esleitzeko prozedura irekitzea onartuta zeukala Gobernu Taldeak. Aipatu fasean fatxada, estalkiak, trenkada-multzoa eta era guztietako instalazioak eraikiko dira (elektrizitatea, iturgintza, elektronikak, eta abar). 5,5 milioi euro inguruko aurrekontua (BEZa barne) izango dute lan horiek eta beharrak amaitzeko epea 17 hilabetekoa izango da. Romo auzoan kokatzen den zentro soziokultural berria eraikitzeko etapa berri honetako lanak datorren maiatza aldera hasiko direla uste da. Argazkian, Romo kultur etxearen infografia / © Getxoko Udala.


Erronka politikoez ariko da Andoni Ortuzar Lekeition

Andoni Ortuzar EBBko lehendakaria. Argazkia: EAJ-PNV

Egoera eta erronka politikoak izeneko berbaldia eskainiko du Andoni Ortuzar EBBko lehendakariak bihar, martxoak 26, 19:30ean kultur etxeko Azkue aretoan. Lekeitioko EAJk eta EGIk antolatu dute ekitaldia.


Benita Etxeberria, bizi-pozaren isla

Irribarrea noiznahi loratzen da Benitaren aurpegian. Denarekin eta daukanarekin, konforme bizi denaren seinale.

Goiburuko Merdillegi baserrian jaio zen 1916an. Euskal kultura maite zuen familian, hamaika senide sortu ziren. Ixabel ahizpa eta biak geratzen dira orain eta Andoaingo Zaharren egoitzan bizi dira.

Lau urterekin hasi zen ikasten, Etxeberrietako eskolan. “Etxean bakerik ematen ez eta behar baino lehenago bidali ninduten. Asindegiko Juliana Jauregi eta biok ginen gelako gazteenak, eta atze-atzean jarri gintuzten”. Bihurria izan, nonbait, eta ezin geldirik egon. “Ikasmahaiak pasa eta aurreraino, azpitik joaten ginen. Gure maistra oso ona zen, baina ezin gu errenditu, eta belarrondoko galantak ematen zizkigun; baita belauniko jarrarazi eta ni baina liburu handiagoak eskuan airean eduki arazi ere!”.

Bederatzi urterekin, Prudentxio anaia eta biak Notre Dame izeneko moja frantsesen eskolan hasi ziren. “Familiak ezin ordaindu gure eskola, apaiztu berri zen Patxi anaia zaharrenak tratua egin zuen mojekin: haiei meza ematearen truke, eskola debalde bi anai-arrebontzat!”. Frantsesa ikasi zuen pittin bat Benitak. “Hitz egin ez, baina egunkaria entenditzeko moduan izango nintzateke oraindik. Beti geratzen baita zerbait”.

Aurrerago, zori pixka bat izan zuela dio Benitak. “Asko lanean hamar urterekin hasten zen bezala, ni hamalaurekin hasi nintzen; Alhondigako hartan zegoen Miren ehundegian. Han lau urte eginda, ELAko kooperatiban dendari hasi nintzen”. Errepublika garaia zen, demokrazia ezarri berria. Subijanako enpresarena izana artean kooperatiben monopolioa Andoainen, eta ELArena mesedegarria gertatu zen langileriarentzat. 36ko Gerra heldu zen arte. “Frankistek jenero guztia lapurtu zuten, egoitza errekisatu eta gero. Banituen bi anaia euskaltzale eta abertzale gisa nabarmendu zirenak. Patxi poeta, eskerrak Txinara joana zen jesuita misiolariekin, garbituko zuten gainerakoan! Joxeinaxio bertsolaria, berriz, Itxarkundiako batailoiarekin joan eta Artxandan hil zuten 1937an”.

Gerra ostean, makina bat tokitan egin behar izan zuen lan neskame gisa. Donostiako San Antonio eritetxean azkenekoz. “Hura itxi zenean, Merdillegira itzuli nintzen. Urtetan Goiburu auzoko erizaina izan nintzen; Alejandro Gantzarain medikuak erakutsita, txertoak jartzea zen nire zeregina. Denbora asko kentzen zidan, ia gaixotasun guztiek behar baitzuten txertoa orduan!”.

Juanito Longarterekin ezkondu eta kalera jaitsi zen. “Zumea kalean, gure etxe azpian, janari-denda koxkorra jarri genuen. Senarra Telleriako enpresan aritzen zen, zorigaitzeko eguna heldu zen arte. Jubilatzeko puntuan zela, istripuz hil zen makina batek harrapatuta. Hura zen gizon ona!”.

Errua Juanitorena izan zela adierazi zioten Benitari. “Behar ez zuen tokitan ibiltzen omen zen. Beharko ibili, korrika aritu behar izaten zuen-eta agintzen ziotena beteko bazuen!”. Kalte-ordain lotsagarria eman zioten, ondorioz.

Oso mendizalea zen bikotea, eta Euskal Herriko goi-paraje gehienak ezagutu zituen, heriotza gertatu arte. Izaera ibiltari hori ez zaio atzendu Benitari oraindik, nahiz 92 urte izan. Zaharren egoitzan, gutxi ibiliko da Benita adina. “Goizero ateratzen naiz, ttipi-ttapa, Urnieta aldera. Arratsaldean, Zumea aldera jotzen dut”. Kalean dabilela, gogoko du hitz-aspertuak egitea jende ezagunarekin.

Bestelakoan, egoitzan dagoenean, garbitegian zeozertan laguntzen du egunero. Oso irakurzalea ere bada: “Berria edo Aiurri irakurtzen ditut gogoz, gaztelerazko beste edozer gauza baino gehiago”.


Irudietan: Harri jasotzaile jaialdia, Andatzako sanpedroetan

Atzo, sanpedroetako azken egunean, harri jasotzaile jaialdia egin zuten Andatza auzoan, Aian. Jende ugari bildu zen atzo arratsaldean plazan Joxe Ramon Iruretagoiena Izeta II.a, Hodei Iruretagoietan Izeta IV.a, Jakes Iruretagoiena Izeta V.a, Mikel Lopetegi Urra eta Aimar Irigoienen erakustaldia bertatik bertara ikusteko.


Euskal Herriaren eskubideen alde manifestazioa egingo dute 27an Bilbon

Bilbotar talde batek egin du deialdia, eta Euskal Herria "espainiar eta frantziar nazionalismoek" ukatutako herria dela salatu.


DOLU EGUNA ELORRION. GAURKO BILERA ATZERATU EGIN DA

DOLU EGUNA ELORRION. GAURKO BILERA ATZERATU EGIN DA Gaur arratsalderako 18:30ean deituta zegoen jaietarako hobekuntzak proposatzeko batzarra. Batzar hori hurrengo ostegunean, urriak 9, ordu berean izango da. Barkatu eragozpenak.


Iñigo Ibargurenen azken liburua eskuragarri Azpeitian ere


Joseba Usabiaga, "internatuta" eta konfinatuta

Tolosako aktorea 'El Internado' telesailaren reboot-ean ikusiko dugu aurki streaming plataforma ezagun batean.

Momentu honetan, errodajea geldirik dagoenez, zertan dabilen galdetu nahi izan diogu.


[Galeria] Giro paregabea Lezoko San Tomas azokan

Atzo (igandea) egin zuten Lezon San Tomas Egunari lotutako azoka. Eguraldi paregabearekin, Karlos Saldise plaza bete egin zen txistorrazaleen bilkurarako. Postuak ez ziren falta izan, ezta musika eta giro alaia ere.

Jarraian, HITZAk bildu dituen hainbat irudi, Carrera argazkilariak emandakoak.


Janari bilketa Biterin

Errefuxiatu kanpamenduetara bidaltzeko janari eta konpresa bilketa egiten ari dira Biterin, otsailaren 6ra arte.


Doako antibirusen inguruko ikastaroa emango dute etzi

EREÑO // Etzi doako antibirusei buruzko prestakuntza ikastaroa emango dute Ereñon. 18:00etan hasiko dira, eta 20:00ak aldera amaituko dutela aurreikusi dute. Kzguneko kideek gidatuko dute ikastaroa.


Berri Txarrakek hirutan joko du, azkenean, Donostian

Urtarrilaren 9ko eta 10eko emanaldiez gain, 11n ere joko du Intxaurrondon. Sarrerak bihar jarriko dituzte salgai Victoria Eugenia eta Principal antzokietan eta Donostia Kulturaren webgunean.

Berri Txarrak-ek beste kontzertu bat emango du Donostian, aurreikusitako biez gain. Hirugarren emanaldia urtarrilaren 11n izango da, 9ko eta 10eko kontzertuen ondoren. Aurreko bi kontzertuetarako sarrerak berehala agortu ziren, salgai jarri eta denbora gutxian, eta horregatik erabaki dute beste emanaldi bat egitea.

Berri Txarrak-ek orduan emango dio hasiera "DDPB 2015" kontzertu birari, azken lana, Denbora da poligrafo bakarra, aurkezteko kontzertuei, alegia.

Udalak jakitera eman duenez, Intxaurrondoko Kultur Etxeko azken kontzerturako sarrerak bihar jarriko dituzte salgai, Victoria Eugenia eta Principal antzokietan eta Donostia Kulturaren webgunean.


Presoak Euskal Herriratzea eskatzen hasi dira

Arabako Zaballa espetxera edo etxetik gertuenera aldatzeko eskariak aurkezten hasi dira, txandaka

Euskal Preso Politikoen Kolektiboko (EPPK) kideak astelehenean hasi ziren Euskal Herriratzeko eskaera pertsonalak aurkezten. Faseka eginen dute eta garagarrila akaberarako guztiek eskaera egina izanen dute. Espainiako espetxeetan dauden presoek Zaballa espetxera lekualdatzeko eskatuko dute. Frantzian daudenak, berriz, etxetik gertuen dagoen presondegira aldatzea eskatuko dute.

Presoek banan-banako eskaerak aurkeztuko badituzte ere, EPPK-k erabaki kolektiboa dela nabarmendu nahi izan du. Kolektiboak konponbidearen aldeko pausu gisa hartu du legea baliatuta Euskal Herrian batzeko eskaerak egiteko erabakia; zabaldutako egoera politiko berrian sakontzeko urrats gisa. Konponbidean lagundu eta ekarpenak egiteko prestutasuna ere adierazi dute EPPK-tik. Horretarako, Euskal Herriko espetxe berean biltzea eskatu dute.

Presoek kartzeletako zuzendariei zuzendutako idatzian hiru atal adieraziko dizkiete. Batetik, espetxe politikak berari eta familiari eragin dionaren berri emanen du. Horretarako sakabanatuta egon den espetxeen zerrenda, etxerako distantzia eta espetxe politikaren eragina azalduko dute. Bestetik, EPPK-k hartutako ildo politikoaren berri emanen diote zuzendariari, adieraziz ezker abertzaleak hartutako estrategiarekin bat egiten dutela eta gatazkaren konponbidearekin konpromisoa dutela. Baita urratsak egiten jarraitzeko asmoa dutela. Azkenik, lege aldetik, sakabanaketa politikak mundu osoan legezko esparrurik ez duela gaztigatuko dute.

Eskaerak egiten lehenak gaixotasun larriak dituzten eta 70 urte baino gehiago dituztenak izan dira. Eurendako berehalako askatasuna ere aldarrikatu dute. Gainontzeko presoek espetxean egindako denboraren arabera eginen dituzte eskaerak, espetxealdi luzeena dutenetik hasita. Apribilaren hasieratik, 15 egunetik behin, txandaka eskaerak eginen dituzte.

Sakandarrak

20 urte baino gehiago preso daudenek euren eskaerak apirilaren hasieran eginen dute. Horien artea dago Unai Parot Navarro, Puerto de Santa Maria, Huelvako Puerto III espetxean dagoena, 1.050 km-ra. 1990eko apirilaren 2an atxilotu zuten. 23 urte eta 11 hilabete darama espetxean preso.

Laugarren txandan euren espetxeko zuzendariari zuzenduko zaizkion preso sakandarrak hiru dira. Asier Carrera Arenzana, Dueñasko espetxean dago, Palentzian, 300 km-ra. 2000ko azaroaren 9an atxilotu zuten, beraz, 13 urte eta 4 hilabete darama preso. Luis Mariñelarena Garziandia, Curtisen, A Coruñako Teixeiron dago, 650 km-ra.

2001eko lastailaren 17an atxilotu zuten. 12 urte eta 5 hilabete preso dagoela. Juan Ramon Karasatorre Aldaz, Castellongo Albocasserko Castello II kartzelan dago, 590 km-ra. 2001eko abenduaren 12an atxilotua, 12 urte eta 3 hilabete preso dagoela.

Bosgarren txandan beste hiru sakandar izanen dira Euskal Herriratzeko eskatuko dutenak. Juan Kruz Maiza Artola, Ile de France eskualdeko Saint Maur espetxean preso dago, 680 km-ra. 2007ko garilaren 26an atxilotu zuten. 6 urte eta 7 hilabete darama preso. Oihan Barandalla Goñi, Nanterren, Parisen dute, 930 km-ra. 2007ko irailaren 1ean atxilotu zuten, 6 urte eta erdi darama preso. Beraz, maiatzaren erdialdetik aurrera eginen dute biek etxetik gertuen dagoen espetxera gerturatzeko eskaera. Garai berean eginen du eskaera A Laman, Pontevedran, 730 km-ra preso dagoen Hodei Ijurko Irozek. 2008ko martxoaren 9an atxilotu zuten Ijurko eta sei urte egin berri ditu espetxean.


Iruñeko entzierroaren monumentua babestu egingo du Udalak, jendea gora igo ez dadin


Gabonei ere neurria hartuko diete familiek

Aurtengo Gabonak ere ahalik eta alaien eta ondoen emango dituzte Debagoieneko familiek, eta, egun batzuetan, gastuari urtean zehar baino gutxiago begiratuko diote.

Erosketak azken urteotako bidetik joango direla aurreikus daiteke. Hala, gutxiago gastatzeko joera orokortu da azken urteotan, krisia hasi zenetik, baina Gabonetan jende gehienak ahalegin ekonomiko berezi bat egingo du.

Debagoiena ez da salbuespena izango horretan.

Deloitte aholkularitza enpresak egindako Gabonetako kontsumoaren gaineko ikerketaren arabera, Hego Euskal Herriko eta Espainiako familia bakoitzak, batez beste, 668 euro gastatuko ditu, iaz baino %1,98 gehiago (orduan, 655 zen batez bestekoa). Hiru urtean lehenengo aldiz handituko da Eguberri jaietako gastua. Espainia krisian sartuta egon arren, gehien gastatzen duen Europako laugarren herrialdea izango da aurten.

Opari pratikoaren bila

Gastu handiena oparietan egiten dute kontsumitzaileek: Deloitteren datuen arabera, aurrekontuaren %59. Dena dela, ohiturak zertxobait aldatu dira azken urteotan. Deloitte enpresaren txostenak dioenez, kontsumitzailea opari praktikoaren bila joaten da, eta "ia guztiz desagertu da behar ez diren gauzak erosteko joera". Resusta Karrikirri opari, altzari eta dekorazio dendako Arantza Arantzabalek ere ikusi du hori: "Etxerako gauzetan, opari praktikoen bila etortzen dira asko: batek manta bat enkargatu zigun aurrekoan; aldizkariak gordetzeko altzaria, aiztoa eta bere taula… Etxetik joan berri den batek beharko dituen gauzak oparitzeko aprobetxatzen dute", esaten du. Baina, horrez gain, "beste batzuek gutiziagatik, kapritxoz ere erosten dute".

Arantzabalen esanetan, oraindik ere "krisia igartzen da, eta iaz nabaritu zen: jendeak ez zituen gauza garestiak erosi nahi, merkeagoak gurago zituen". Aurrekontu txikiagoei oso ondo doakien ohitura bat ere ikusi du: "Jende askok lagun ikusezina delakoa egiten du. Dena dela, nire ustez, hori jolasteko egiten dute, eta gero opari serioagoa erosten dute".

Arropa-dendako ugazaba Jorge Markiegiren esanetan, jendeak itxoin egiten du opariak erosteko: "Normalean, abendu erdialdean hasten dira Olentzerotarako opariak erosten".

Dekorazioa, gogora ekartzeko

Arrasateko dendari horren iritziz, "aurten iaz baino gehiago igartzen da krisia; jendeak bereganatu egin du kontsumoaren gainbehera, eta hala gertatzen ari da. Hala ere, Gabonetarako jendeak aparteko gastutxoa egiten du".

Salmentak ez dira lehengoak bezalakoak: "Gehienek jertseak, alkandorak… aukeratzen dituzte. Krisi aurretik, gehiago erosten zuten", esaten du Jorge Markiegik.

Gabonetako apaingarriek zertxobait laguntzen dute: "Dekorazio horrekin, behintzat, Gabonak datozela akordatzen da jendea".

Kiroletako artikuluak saltzen ditu Maite Iglesiasek, eta berak esaten duenez, jendeak gastatzen du, "baina oparia norendako den begiratzen dio: mutil edo neska-lagunarendako baldin bada, gehiago gastatzen du koinatuarendako edo amaginarrebarendako bada baino. Bikotekidearendako denean, jendeari ez zaio axola gehiago gastatzea", esaten du.

Iglesiasen iritziz, dena dela, "krisia oraindik igartzen da, bai. Promozioek-eta asko laguntzen dute".

Euskarazko jostailuak

Deloitteren Gabonetako kontsumoaren inguruko ikerketak dioenez, opari desiratuenak liburuak dira: kontsumitzaileen ia erdiek (%48) gura dituzte. Bigarrenak arropa eta zapatak dira (%42), eta hirugarrenak, dirua (%39). Baina gehien erosten den oparia lurrinak eta kosmetikoak dira (erosleen %56ek aukeratzen dituzte); bigarrenak, arropa eta zapatak (%43), eta hirugarrenak, liburuak (%41).

Umeendako opariei dagokienez, erosleen %39ek eskola-aurreko adinetako umeendako jostailuak erosten dituzte; bigarren erosienak jokoak eta puzzleak dira (%29), eta gero, panpinak (%23).

Nerabeendako, bideo-jokoak erosten dira gehien (%22); gero, liburuak (%12). Balore hezitzaileak dituzten jostailuak gero eta gehiago saltzen dira eta horiek izango dira aurtengo izarrak. Aukeratutako jostailua edo jokoa aukeratzen dela, euskarazko eskaintza dagoeneko oso zabala da, eta urtetik urtera handituz doa.

Janaria, iaz bezala

Bigarren gastu handiena jatekoetan egiten dute familiek: aurrekontuaren %27, hain zuzen. Jose Mari Salegi harakinaren esanetan, salmentak "iazko bidetik joango dira". Eta iaz, hemendik joan zen: bildotsa, txuletak, entrekota, azpizuna, "xerra onak ere bai, eta antxume eta txerrikumeren bat ere saldu zen. Baita baserriko oilasko dezente ere", esaten digu.

Txarkuterian, solomo iberikoa, beso iberikoa eta "pate onak" saltzea espero du Salegik, iaz bezala. Ondorioz: "Gabonetan ondo saltzen dugu eta poliki lan egiten dugu. Egia da orain bospasei urtetik hona kantitate txikiagoa erosten duela jendeak, baina Gabonetan ahalegintxoa egiten dute eta genero ona erosten dute", esaten du harakinak.

Arraina eta itsaskia ere erosiko ditugu aurten. Itsaskia ez hainbeste, dena dela; hori diosku, behintzat, Elgetako Amagoia Irazabal arrain-saltzaileak. "Legatza asko erosten didate; txipiroiak ere bai, krabarroka (kabratxoa), txirlak, bakailaoa saltsan egiteko… horiek ere bai", esaten digu.

Gabonetarako, aurten "iaz bezala" saltzea espero du. "Familiek zertxobait gehiago gastatzen dute Gabonetan, baina bere neurrian". Hori bai, "arraina fresko jateko erosten dute; ez dute izozten".


Herri mugimenduko eragileekin batera prestatutako festak

Aste Santuan sartzera goaz egun gutxi barru, jai egun batzuk hartzeko une aproposa askorentzat. Baina, haren amaieran, zumaiar ugarirentzat askoz ere garrantzitsuagoa den zurrunbilo batean murgilduko da herria: San Telmo jaietan, hain zuzen ere. Udal Kultura eta Festa Sailak une batetik bestera iragarriko du bi asteburu irauten dituen urdin koloreko jaien egitaraua. Aurretik, Zumaiako Txosnek iragarri dute festetarako prestatutako egitaraua.

Behin edo beste euriaren bisita izaten duten festen fama dute santelmoek, eta justu euripean eta hotz galantarekin egin dugu topo Zumaiako Txosnetako kide Usue Altunarekin eta Julen Aperribairekin. Egitarauaren kartelak besapean dituztela agertu dira Arranpla parera, txosnak kokatuko diren gunera.

Bi aste barru hasiko dira jaiak, baina antolaketa lanak abenduan hasi zituztela adierazi digute. “Pasa den udazkenean hasi ginen kontzertuak kontratatzen, baina, bestela, abendu amaieran hasiko ginen elkartzen. Gauza teknikoak antolatzeko lantalde txiki bat dugu, baina, gero zabaltzen saiatzen gara ahalik eta parte hartze handiago izan dezan”, adierazi du Aperribaik.

Parte hartze zabal hori lortzeko “herri mugimenduko eragileen kolaborazioa” lortzen saiatzen direla gaineratu du Altunak. “Egitarau alternatibo bat egiten saiatzen gara. Hala, Gazte Eguna Katxapero Konpartsak antolatzen du, bazkaria Presoen Lagunen esku geratzen da, kontzertuetarako musikaren inguruan aritzen direnekin kontsultatu dugu, etab. Gero, apirilaren 14ean Altsasukoak Aske manifestazioa egingo da Euskal Herri mailan, eta Zumaian festetan gaudenez, herrian bertan aterako gara manifestazioan”.

Aurreko asteetako edo hilabeteetako antolakuntza lanetan bakarrik ez, festek iraungo duten egunetan ere kolaboratzeko aukera zabaldu dute, txosnetako txandak eginez. “Iaztik aldatzen joan gara. Lehen txandak banatzeaz arduratzen zen talde bat genuen. Pasa den urtean posta elektronikoko helbidea eta telefono zenbakia jarri genituen jendeak izena eman zezan. Aurten bigarren aldiz egin dugu eta oraindik eta jende gehiago animatu da. Hauetako asko, gainera, gazteak dira, 16-18 urte ingurukoak. Hor jendearen ilusioa ikusten duzu eta horrek guri ere poza ematen digu”.

Kontzertuak eta gehiago

Bi asteburu hauetan egongo diren kontzertuen berri eman du Zumaiko Txosnak hedabideen bidez. Hala, Anita Parker, Estricalla, Xiberoots, Gora Etorri, The Capaces, Rukula eta Bidelapurrak taldeen kontzertuak izango dira. “Azken hauek bazkari herrikoiaren ondoren joko dute. Hor ere aldatzen saiatu gara. Lehen bazkaritik gaueko kontzertuetara arte ez zen gauza handirik egoten. Iaz hasi ginen beste ordu batzuetan ere ekitaldiak antolatzen. Aurten, adibidez lehen igandeko bazkalondoan ipuin kontalaria eta Lindy Hop tailerra egingo da”.

Aurten ere faltako ez dena bertsio gaua izango da. Repetizioetako ostiralean egingo da eta Nirvana, Delirium Tremens, Kuraia, Kaotiko, RIP eta Negu Gorriak taldeen bertsioak egingo dituzte oholtza gainera igoko diren taldeek. Gau honen arrakasta ukaezina bada ere, emakumeen eta musika taldetan ohikoan jotzen ez duten pertsonen parte-hartzea areagotzeko ahalegina egin behar dela onartzen dute, “jendea konplexurik gabe oholtzara igotzeko”.


Alkurruntzeko hezeguneko egokitze lanak egin ditu Tasubinsak

Nafarroako Gobernuko Landa Garapen, Ingurumen eta Toki Administrazio Departamentuak eskatuta, Europako Life Tremedal programaren baitan, Alkurruntzeko hezeguneko egokitze lanetan aritu dira Tasubinsako lau langile. Ezintasunen bat duten hiru langilek eta monitoreak enborrekin dikeak egin dituzte ur-korrontea bideratzeko, aziendak ez igarotzeko itxidurak paratu dituzte, desbroze selektiboa egin eta panel interpretatiboak kokatu dituzte. Patxi Alzuarte monitoreak aipatu digunez, «berez gisako lanak eginak genituen Urdazubin eta Zugarramurdin, baina Alkurruntzen ailegatzeko arazo gehiago izan ditugu. Hortaz, todoterrenoa hartu eta zenbait bidai egin behar izan ditugu, nahiko astuna zen materiala garraiatu ahal izateko. Eguraldiak ere ez digu lagundu, euri aunitz egin du, baina halere, lan handia egin dugu eta harro gaude».


Bi lagun atxilotu dituzte Donostian, Igeldoko enpresa batean lapurreta egin dutelakoan


Zapolara igo dira mendigoizale gazteak

Ume, gazte eta nagusi askok egin zuen domekan, Artibai Mendigoizale Taldeak Zapolara (562m) antolatutako mendi irteera. Eguraldi onak animatuta, gustura ibili ziren parte hartzaileak mendian gora eta behera. 10:00etan Arkupetik irtenda, eguerdirako egin zuten buelta herrigunera mendigoizaleek.


Bizipozerainoko bidaia egin du Anjel Lertxundik azken nobelan

«10 eta 99 urte bitarteko» irakurleentzat idatzi du 'Haltzaren muinoa'. Uholdeak eramandako arbola baten abenturak kontatu ditu bertan


Itsas kantak izango dira entzungai bihar Erandion

Mendibaiarte abesbatzak antolatuta, Erandioko Habanera Jaialdiaren zortzigarren edizioa ospatuko dute bihar, larunbata, Altzaga kiroldegian. Aurten, gainera, erandioztarrak dira bertan arituko diren talde guztiak. Itsaso Larrea aipatu koruaren zuzendariak "ez zuen bitan pentsatu" Santi Neira Kultur zinegotziak horixe bera proposatu zuenean, udal ordezkariak atzoko prentsaurrekoan azaldu zuenez. Gauzak horrela, Mendibaiarterekin batera, Erandioko Udal Musika Banda eta Altzaga eta Abots Alai emakumeen abesbatzak arituko dira biharko emanaldian, iluntzeko zortzietatik aurrera. Orotara, 22 pieza interpretatuko dituzte, "horietatik erdia ia ezezagunak", Larrearen arabera. Neiraren hitzetan, erandioztarrek oso gustuko dituzte itsas kantak eta habanerak, "Erandio beti izan delako itsasadarrera begira". Urtero bezala, Altzaga kiroldegia betetzea espero dute aurten. Argazkia: © Bizkaia.net.


Eskualdeotako atletek hamalau domina lortu dituzte Durangon

Euskadiko Txapelketa lehiatu dute asteburuan. Lekeitioko Tximistakoek sei medaila, Bermeoko Taraskakoek bost eta Gernika ATkoek hiru irabazi dituzteAsteburuan Durangoko pista irekian lehiatu dute Euskadiko Txapelketa. Lekeitioko Tximista Atletismo Taldekoak sei dominagaz bueltatu dira etxera, Bermeoko Taraska Atletismo Taldekoak bostegaz eta Gernika Atletismo Taldekoak hirugaz.Bermeoko taldeko Iker Ormaza Euskadiko txapelduna da, 20 urtez azpikoen jauzi hirukoitzean, eta 18 urtez azpikoen xabalina jaurtiketan, berriz, Oier Rodriguez txapeldunorde geratu da. Bestalde, hiru brontzezko domina lortu dituzte. 20 urtez azpikoetan, Naroa Fernandez oztopo-hesien proban sartu da podiumean. 18 urtez azpikoen mailu-jaurtiketan Garazi Lertxundi sailkatu da hirugarren, eta Itziar Olondo, 2.000 metroko oztopo proban.Gernika-Lumoko taldeko 20 urtez azpikoetan, hiru brontzezko domina irabazi dituzte. Jon Ander Asturias pisu jaurtiketan sartu zen podiumean; sei kiloko pisua 10 metro eta 3 zentimetroraino jaurti zuen. Asier Cisnerosek xabalina jaurtiketan lortu zuen brontzea, 800 gramoko makila 26 metro eta 83 zentimetroraino jaurti ondoren. Unai Lobato 3.000 metroko lasterketan geratu zen hirugarren; 9 minutu eta 45 segundo behar izan zituen.Podiuma lortzetik hurreTalde gernikarreko partaide batzuek nabarmentzeko lana egin zuten, eta podiuma lortzetik oso hurre geratu zirela adierazi dute taldeko ordezkariek. Aitor Asturiasek lasterketa bikaina egin zuen, 2.000 metro oztopoetan. Laugarren sailkatu zen, 7 minutu eta 42 segundoko markagaz; Ibai Musatadi taldekideak baino segundo bat gutxiago egin zuen. Proba berean, nesketan, Iara Auzokoa bosgarren sartu zen helmugan, 9 minutu eta 45 segundoko marka eginez.Halaber, Uxue Aurreren adorea ere azpimarratu dute, hiru finaletan sartzea lortu baitzuen: 1.500, 800 eta 400 metroko probetan. Esaterako, 800 metroko finalean bosgarren sailkatu zen, 2 minutu eta 31 segundoko markagaz. Mustapha Hejjou ere ondo aritu zen 1.500 metroko lasterketan; 4 minutu eta 58 segundoko marka lortu zuen.Lekeitioko atletek sei dominak lortzeaz gain, markak hobetzea lortu dute.18 urtez azpikoetan eta 20 urtez azpikoetan lehiatu dira. 18 urtez azpikoetan, Aiora Agirregomezkortak urrezko medaila irabazi du, 800 metrotan, eta 1.500 metrotan eta xabalina jaurtiketan, berriz, zilarrezkoa. Maila berean, Oihane Gonzalez pisu jaurtiketako Euskadiko txapeldunorde geratu da. Irati Iriondok brontzezko domina lortu du 200 metroko proban (18 urtez azpikoetan).Era berean, 20 urtez azpikoen 400 metro leunetan, brontzea irabazi du Naiara Virtok.Espainiako TxapelketaAgirregomezkortak eta Iriondok Espainiako Txapelketarako gutxieneko denborak eskuratu dituzte. Agirregomezkortak 800 eta 1.500 metroko marka pertsonalak hobetu ditu; 800 metrokoan 2.22,77 marka, eta 1.500 metrokoan 4.57,07 egin zituen. Iriondok 100 eta 200 metrokoetan hobetu ditu denborak. Lehenengoan 12,57 egin zuen eta bigarrenean, 26,18.Espainiako Txapelketa Xixonen (Asturias, Espainia) lehiatuko dute ekainaren amaieran.


"Hi selfie!" programa grabatzen ari dira Laudion

ETB1eko "Hi selfie!" telebista saioa grabatu dute Laudioko kaleetan. Selfieak imitatzean datza lehiaketa.

Julian Iantzi gidari, "Hi selfie" telebista saioaren grabaketa egiten ari dira Laudion. Goizez eta arratsaldez ibiliko dira herritarrak zirikatzen. Bi talde osatu eta argazkiak imitatzean datza txapelketa. Irailaren 25 eta 26an emitituko dute saioa.


"Nahiz eta garai ekonomiko latza izan, jendea kultur gosez dago"

Ikuspuntu jaialdiaren zuzendari artistikoa da Alegria, eta gaur abiatuko den mintegia berak antolatutako lehenbizikoa izanen da. Kazetari eta zinemagilea erronka berriari aurre egiteko gogoz da.


Erraldoiekiko beldurra kentzeko pausoa

Erraldoien tailerra antolatu du udaleko Kultura sailak Oiartzungo Erraldoi eta Buruhandien Konpartsarekin elkarlanean. Larunbat honetan, ekainak 1, izango da eta edonorentzako irekia dago: “Jende askok maite ditu erraldoiak, baina beldurra ematen dio azpira sartzeko pausoa ematea”. Hori horrela, beldur horiek kentzeko asmoa dute antolatzaileek; beraz, teknika pixka bat ezagutu eta dantza pauso batzuk irakatsiko dituzte. Baldintza bakarra jarri dute: 1,60 metro neurtzea gutxienez.

Donostiako Irrintzi konpartsakoek emango dute tailerra, 10:00etatik 13:00etara, Haurtzaro Ikastolako frontoian. Irrintzi konpartsak eskarmentu handia du, ia hamar urte daramatza erraldoien munduan eta topaketa askotan hartu du parte. Interesdunek Kultura sailarekin jarri behar dute harremanetan; dena den, larunbatean bertan pilotalekura ager daiteke.

Oiartzunen lau erraldoi

Baserritar bikotea, Arditurriko meatzaria eta sendabelarren medikua. Horiek dira Oiartzungo Erraldoien konpartsak dituen lau erraldoiak. Jende falta dela eta, zailtasunak izan dituzte erraldoi horiek kalera ateratzeko eta mugimenduan jartzeko. Ikastarotxo hori egin eta gero norbait erraldoiekin ibiltzera animatuko balitz pozgarria izango litzateke konpartsarentzat.


Inventarium

Ez, ez naiz alferrarena egiten ibili.

Ez dut mezurik sartu azken egunotan, beste zeozertan ibili naizelako.

Trapero maixu handiari jarraikiz, blog hau bideoz hornitzen jardun dut. Askotan aipatu ditut filmak mezuetan, zeluloidean ere jesukristo-tximinoaren bila. Orain arte pelikulen fotograma pare bat jartzera mugatu naiz. Aurrerantzean, ordea, intereseko sekuentziak sartuko ditut YouTube bideotegiaren bitartez.

Irudi kalitatea ez da oso ona, eta soinua desfasaturik agertzen da gehienetan, baina, beharbada, traba beharrean abantaila da hori. Izan ere, irudion copyrighta duenak ez du horrela kexatzeko aitzakiarik, argi geratzen delako bideoak gaiak dokumentatzeko jartzen ditudala.

Hona orain arte jarri ditudan bideoen inventariuma:

David Bowieren erloju biologikoa

Tximinoen planeta

Kafkaren tximinoa

Aguirre Lehendakaria

Barkatu zilborrari begirako mezu honengatik, laster batean zeozer mamitsuago jarriko dut.


San Ignazioko zenbait kaltetu etxebizitzetara itzuli ahal izan dira

Kamiñaldeko lur jausiaren lanak bideratzeko jasotako diru ekarpenekin plan bat osatzen ari da Ondarroako Udala, baina egoera ekonomiko zaila aurreikusten dute15 hilabeteren ondoren, San Ignazio kaleko zenbait kaltetu euren etxebizitza, garaje eta lokaletara itzuli ziren zapatuan. Etxebizitzetara itzuli direnak 46A, 46B eta 40A atarietako 28 familia izan dira.Baina nahiz eta 28 familia etxebizitzetarara itzuli, beste 56 oraindik ere kalean daudela gogorarazi dute Ondarroako Udaleko arduradunek, eta Bizkaiko Foru Aldundiak eta Eusko Jaurlaritzak Kamiñaldeko lanak bideratzeko ekarpena oraindik ere nahikoa ez dela adierazi du: «Laguntza bai, baina ez behar bezain bestekoa». Zunbeltz Bedialauneta alkateak gogoratu zuen, nahiz eta emergentziazko lanak bukatuta egon, oraindik ere urgentziazkoak egitea falta dela, eta lan horien kostuari udalak aurre egin behar izateak «herria ito dezakeela». Gainera, emergentziazko lanak likidatu arte ezin dela urgentziazkoekin hasi esan zuten.Eusko Jaurlaritzak 1,2 milioi euro bideratuko ditu Kamiñaldeko lanak bukatzeko, eta Bizkaiko Foru Aldundiak, berriz, milioi bateko diru laguntza eta 2 milioiko mailegua eskaini dizkio Ondarroako Udalari. Bizkaiko Foru Aldundiak Ondarroako Udalari utzitako 2 milioiak 10 urtean itzuli beharko dira, baina udala Bizkaiko Foru Aldundiagaz mailegu horren baldintzak negoziatzen ari da: «Gure udalak egoera ekonomikoa zaila bizi du une honetan, eta beste bi milioitako mailegu bati aurre egiteak are gehiago zailtzen ditu gauzak, horregatik, herrian inbertsioak egin eta proiektuak aurrera eraman ahal izateko mailegua itzultzeko baldintzak negoziatzen ari gara» azaldu zuen Bedialaunetak.Ondarroako Udalak, Aldundiari mailegua itzultzeko, baldintza hauek onartzea eskatu dio Unai Rementeriak zuzendutako erakundeari: 2 milioiko maileguaren itzulpena egiteko ordainketak 2020. urtera arte ez hastea, noiz edo noiz, udal kutxa negatiboan egongo balitz, maileguaren ordainketa atzeratzeko aukera izatea eta Bizkaiko Foru Aldundiak herrietan martxan jarriko dituen proiektuen artean Ondarroako herriari lehentasuna ematea: Plaiko Zubia edota Txorierrekako bidearen konponketa lanetan, esaterako.Zunbeltz Bedialauneta alkateak nabarmendu nahi izan zuenez, Ondarroarentzat beharrezkoa da baldintza horiek onartzea, bestela udalak arazoak izango dituelako herrian premiazkoak diren beste proiektu batzuei aurre egiteko: «Beste 2 milioiko mailegu bati aurre egin behar izatea gogorra da guretzat, arnas pixka bat hartu eta herrian premiazkoak diren proiektuak garatzeko beharrizana daukagu», eta gogorarazi zuen Kamiñaldeko lanak ordaintzeko guztira 4 milioi euroko mailegua eskatu behar izan duela Ondarroa- ko Udalak, herriaren urtebeteko aurrekontuaren erdia zorpetuz.Gainontzeko kaltetuakBizkaiko Foru Aldundiaren erantzuna jaso bitartean, udalak lanean jarraituko duela hitz eman zuen alkateak: «Falta diren bizilagunak etxebizitzetara bueltatzeko mendiko lanen bigarren zatia lotuta izan behar dugu, eta horretaz gain, etxeek azterketa teknikoa eginda eta gaindituta izan beharko dute, baina asko ez luzatzea espero dugu». Itzulera hori errazteko asmotan, udalak arkitektu bat eta aparejadore bat kontratatu ditu, oraindik ere kaltetuta dauden etxeetan bizilagunak sartzen hasteko beharrezko lanak zenbatu eta ahal bezain laster atari bakoitzeko lanei ekiteko.Udal arduradunek gogorarazi zuten bizilagunek euren etxebizitzetatik kanpo sei hilabete egin zituzten momentutik orain dauden etxebizitzen alokairuaren erdia soilik ordaintzen diela Alokabidek, etxeko 250 euro. Horregatik, etxebizitza bakoitzaren alokairua ordaintzeko falta den gainontzeko kopurua udala ari zaie ordaintzen familiei, bizilagunek hipoteka bat ordaintzeaz gain, beste alokairu bat ordaindu behar izan ez dezaten.


Izaro Erauskin margolari gaztearen erakusketa jarriko dute Ataunen

Ataungo 12 etxe erakusketa jarriko du Izaro Erauskin Altuna ataundarrak, gaur, Ataunen. Margolanen estreinako erakusketa du bakarka. Iaz, Troskaeta tabernan herriko artistek Xanti Iruretagoienaren omenez atondu zuten bilduman erakutsi zituen lan batzuk, eta haien kalitateak harridura eragin zuen.

Atauniker kultur elkarteak antolatu du erakusketa orain. Lanen eskaria elkarteak berak egin zion Erauskini iaz, «Ataungo hamabi etxe huts eta berezi» margo zitzala. Herrian zeharreko etxe eta baserriak egilearen eta eragileen artean aukeratu zituzten.

Arte Ederrak ikasten ari da Erauskin, eta Ataungo baserrien irudiak margotuz borobildu du ikasturtea. «Margo bakoitzaren atzean gauza, istorio, historia, irudipen eta gertaera asko ezkutatzen dira. Gure aurrekoen bizimodua batetik, eta oraingo egoera hutsa edo biziduna, bestetik», azaldu du Ataunikerrek. Iradokizun izatea nahi dute.

Inaugurazioa, gaur

Ataungo udaletxeko ganbaran jarriko dute erakusketa. Gaur 19:00etan aurkeztuko dute antolatzaileek eta margolariak. Bihar (19:00-20:00) eta etzi (11:00-13:00) ere irekiko dute.


EH Bilduk Madrilen bermea izatea egotzi dio EAJri, eta Aietera itzultzeko eskatu

ETA existitzen den artean, atxiloketak poliziaren «ardura» direla esan dute PSEk eta Eusko Jaurlaritzak

ETAk armak utzi nahi dituela eta horretarako Espainiako eta Frantziako gobernuarekin agenda hitzartu nahi duela behin eta berriz esan duen arren, Eusko Jaurlaritzaren, EAJren eta PSE-EEren ustez, ETAk existitzen jarraitzen duen bitartean hango kideak atxilotzeko betebeharra dute estatuek. Erabat kontrako iritzia du EH Bilduk, eta, egoerak kezkatuta, alderdiekin bilera sail bat hasiko duela dio.

JOSU ERKOREKA Eusko Jaurlaritzako bozeramailea

«ETA bizirik eta armatuta dagoen bitartean, Poliziak bere ardurak bete behar ditu»

ETAk armaturik jarraitzen duen bitartean, haren kontra egitea da Poliziaren eginbeharra. Hala uste du Josu Erkoreka Eusko Jaurlaritzako bozeramaileak. «Terrorista da, armatuta segitzen du, eta bizirik» esan zuen atzo, gobernu kontseiluaren ostean. «Horrek horrela jarraitzen duen bitartean, gaitasun arriskuak hor jarraitzen du, eta Poliziak ez dauka beste erremediorik, bere funtzioa betetzen du. Hala, ETAri eskatu dio «atzerapen gehiago gabe desagertzeko».

ANDONI ORTUZAR EAJren EBBko burua

«Atxiloketak normalak dira, ez gara poliziaren urratsak eztabaidatzen hasiko»

«Normala» da Poliziak ETAkideak atxilotzea, Andoni Ortuzar EAJren EBBko buruaren iritzian. Halakorik gertatzerik nahi ez badu, armak uzteko eta bere burua desegiteko eskatu dio. «Ez gara poliziaren urrats horiei buruz eztabaidatzen hasiko, baina espetxe politika desberdin bat jartzea gustatuko litzaiguke». Politika berri horrek «ausartagoa, justuago eta, batik, bat inteligenteagoa» izan behar lukeela uste du.

DANI MAEZTU EH Bildu

«Madrilek bizkarra eman dio konponbidea lortzeko ardurari, eta Parisek bat egin du»

EH Bilduren ustez, Frantziako Gobernuak berarekin bat egitea lortu du Espainiakoak, «konponbiderako jokaleku bat lortzeko daukan ardura» baztertzeko orduan. EAJri «estrategia horren bermea» izatea aurpegiratu dio, eta «euskal gizartearen gehiengoaren kontra doan politika» babestea eta elikatzea leporatu dio. «Bere garaian egin bezala», berriz ere Aieteko bideari eusteko eskatu dio. «Batzuk» konponbiderako ahaleginak ezerezean uzten tematuta daudela uste du koalizio abertzaleak, eta, horregatik, «prozesu hori gidatu behar duena» gizartea dela nabarmendu du Dani Maeztuk. Hala, eragile politiko eta sindikalekin bilera sorta bat abiatuko duela jakinarazi zuten koalizioko kideek, Donostian emandako prentsaurrekoan.

PATXI LOPEZ PSE-EEko bozeramailea

«ETA existitzen den bitartean, terroristak atxilotzea da eginbeharra»

ETA existitzen den bitartean, Polizien eginbeharra da, Patxi Lopez PSE-EEko bozeramailearen iritzian, hango kideak atxilotzea. Lopezen ustez, zentzugabekoa da «indarkeria ekintzak amaitu dituela dioen talde terrorista baten existentzia». Hala, «behin betiko» desagertzeko eskatu dio ETAri.

EH BAI

«Gobernuak aukera aprobetxatu behar du, eta elkarrizketa bidea ireki»

«Gatazkaren ondorioei behingoz heltzeko» eskatu dio EH Baik Frantziako Gobernuari: «Aukera historikoa aprobetxatu behar du, eta elkarrizketen bideak ireki behar ditu ETArekin». Espainia eta Frantziaren arteko elkarlana argudiatzeari utzi, eta «arduraz» aritzeko deia egin dio.

MARIBI UGARTEBURU Sortu

«Bake prozesuaren kontagailua hutsean jartzeko obsesioa du Espainiak»

Maribi Ugarteburu Sortuko bozeramailearen iritzian, Espainiako Gobernuak behin eta berriz erakutsi nahi du bake prozesuan ezer egiteko asmorik ez duela, eta «kontagailua hutsean jartzearekin obsesionatuta dago, eta ahal bada minus hamarrean». Ekinaldi horretan kokatzen ditu Ugarteburuk atzoko atxiloketak.

EUSKO EKINTZA

«Preso eta iheslarien egoera konpondu ezean, egoera politikoa ez da normalizatuko»

Arazo politikoaren konponbidearen muinean preso eta iheslarien gaia dago Eusko Ekintzaren ustez, eta hura zuzendu ezean egoera politikoa ez dela «normalizatuko» ohartarazi du. Errepresioak desagertu egin behar duela dio.


Junes Casenave, in memoriam

Junes Casenaveren heriotzaren berri izan dugu. 94 urterekin hil da pastoral egilea.

Tere Belokik orain bi urte kontatu zizkionak berritu dizkigu.

Junes Casenaveren heriotzaren berri izan dugu. 94 urterekin hil da pastoral egilea. Tere Belokik orain bi urte kontatu zizkionak berritu dizkigu.

Ilustrazioa Idoia Beratarbiderena da


«Antzinatik, gizakiak miresmenez begiratu ditu mineralak»

Francisco Javier Aguado (Urretxu, 1954) aita zenaren eskutik zaletu zen mineralen eta fosilen mundura. Urretxuko Mineralogia eta Paleontologia Astearen sorrera eta Urrelur museoaren irekiera bultzatu zituen. Asteartean, Mineralen erabilerak eta sinesmenak hitzaldia emango du, 19:00etan, herriko kultur etxean.

Zergatik erabaki duzu mineralen erabilerei eta sinesmenei buruzko hitzaldi bat ematea?

Mineralen eta fosilen munduan lan egiten dut, eta bezeroen artean bildumazaleak, mineralak dekoratzeko erosten dituztenak eta esoterismo munduan lan egiten dutenak ditut. Esoterismoa modan dago, eta profesionalon ardura da arrazionaltasun apur bat jartzea. Izan ere, batzuetan gauza logikoak entzuten ditugu, baina beste batzuetan tontakeriak entzutea tokatzen zaigu. Mundu horretan denetik dago. Batzuk antzinako zibilizazioen esanetan oinarritzen dira —naturarekin bat egin behar dugula, gorputzari behar duena bakarrik eman behar diogula…—, baina beste batzuk jendearen ezjakintasunaz baliatzen dira aberasteko.

Zeintzuk dira entzun dituzun tontakeria horiek?

Malakitak gaitzak kentzen dituela (La malaquita el mal quita). Hori sekulako ergelkeria da. Airea gatzekin ionizatzeak ere ez du ez hanka eta ez bururik. Hori Alacanten [Herrialde Katalanak] poto bat erosi eta barruan Mediterraneoko eguzkia dagoela esatea bezala da. Hematitea zirkulaziorako ona dela esatea ere tontakeria da. Hematites hitzak odola darion harria esan nahi du, baina horrek ez du zerikusirik gure odolarekin. Hematitea burdin mineral bat da, baina, burdina behar baduzu, platerkada bat dilista jatea hematita bat ondoan jartzea baino askoz ere hobea da, noski.

Ba al dago alboan edukitze hutsagatik mesede egiten duen mineralik?

Hori esoterismoa da. Ezin da frogatu. Reikia bezalako teknikek kuartzoa energia transmititzeko erabiltzen dute, baina ezin da frogatu. Dena den, kuartzoa ia kultura guztietan aurki dezakegu: Nepalen, Indian, Txinan, mojave indioen artean… Kuartzoa igorle ona da, baina burua da energia hartzen duena. Harriarekin edo harririk gabe. Erlaxatzeko edo desblokeatzeko teknika on bat ezagutzen ez baduzu, alferrik hartuko duzu harri bat. Harriak kanalizatu egiten du, baina zu zara aginduak ematen dituena. Amerikako new age delakoak espiritualtasuna modan jarri zuen. Kultura ezberdinetako gauzak hartu zituen. Horien artean, harri sendatzaileak. Xamanek beti erabili dituzte harriak. Erlijio katolikoak ere harriak erabiltzen ditu: gotzainak ametista bat du, kardinalak errubi bat… Espainiako Alfontso X. erregeak mineralei ematen zitzaien erabilerari buruzko informazio asko bildu zuen. Dibertigarria da informazio hori irakurtzea. Zorionez, geroz eta gehiago dakigu.

Esoterismo munduko jende asko etortzen al da zure biltegira mineralak erostera?

Bai. Guk mineralak saltzen ditugu, besterik ez. Burdindegi batera mailu bat erostera doanak mailua iltzeak sartzeko nahi duela suposatzen da.

Sineskeriez harago, mineralek erabilera asko dituzte.

Mineralak gure inguruan daude, eta beraiekin orekan bizitzen ikasi behar dugu. Teofastroren garaitik, antzinatik, gizakiak miresmenez begiratu ditu mineralak. Beti magikoak iruditu zaizkio, eta bere kolore eta formak apartekoak direla uste izan du. Baina, horretaz gain, mineralak ezinbestekoak ditugu bizirik jarraitzeko. Soldata hitza gatza hitzetik dator (salarium, latinez). Jaten, edaten eta arnasten duguna gara, eta horietan guztietan mineralak daude. Gorputzak mineralak behar ditu bizitzeko. Hitzaldian mineral garrantzitsuenez hitz egingo dut: zertarako eta zein neurritan erabiltzen dituen gorputzak burdina, sufrea, magnesioa, potasioa… Jakiek lurretik hartzen dituzte mineral horiek. Meategi bateko ikatzak airera sufrea botatzen badu, sufrea lurrera eroriko da, abereek lur horretan hazitako belarra jango dute, eta guk abere horien haragia jango dugu. Beraz, sufre hori jango dugu. Jendeak mineralekin harremanetan bizi garela jakitea nahi dut.

Euskal Herrian mineralei eman diegun erabilpenen bat?

Baserrietan, logela batean infekzio bat zuen gaixo bat egon bazen, sufrea erretzen zuten ateak eta leihoak itxita. Sufre erreak oxigenoa kontsumitzen du, eta bizitza oro bukatzen du.

Mineral batzuk oso baliotsuak dira. Zeintzuk izango dira etorkizunean mineral baliotsuenak?

Egun, koltana sekulako sufrimendua eragiten ari da Afrikan, baina egungo mineral estrategikoek balioa galduko dute urte batzuk barru. Uyuniko gatz lautadan [Bolivia] multinazional batzuk finkatu dira, gatzaren litioa baterientzako oso baliagarria delako.

Gipuzkoan asko al zarete mineralak saltzetik bizi zaretenak?

Ez. Eta Espainiako Estatuan ere ez. Nik 25 bat ezagutzen ditut.

Zeintzuk dira zure bezeroak?

Bildumazaleak, esoterismo mundukoak, ikastetxeak eta mineralak apaintzeko gustuko dituztenak dira gure bezero nagusiak. Duela gutxi EHUkoak etorri ziren, ikatz baten bila. Errusiako lagun bati esker nuen ikatz hori. NASAk EHUn garatzen ari diren egitasmoa onartzen badu, hemen egon zen ikatza Martera eramango dute beharbada.

Zergatik da horren berezia ikatz hori?

Bildumazaleek eta esoterismo mundukoek estimu handian zuten, eta orain zientzialarien arreta piztu du. Ikatz hori lortzea oso zaila da. Jatorri protobakteriarra du, ez begetala. Duela 2.000 milioi urte asteroide bat lehertu egin zen lurraren aurka txikitu beharrean, eta protobakteriak zeuden toki bat erre zuen. Hala, Errusian bakarrik aurki daitekeen ikatz hau sortu zen. Shungita deitzen zaio. 1940ko hamarkadan hidrogenozko bonba egiteko balio zezakeela uste zuten, baina ez zen hala izan. Ura arazteko, ordea, balio du. Uraren egitura molekularra berrantolatzen du.

Zenbat mineral dituzu zure biltegian?

Munduan 3.500 bat daude sailkatuta, eta nik 1.200 bat eskain ditzaket. Denbora apur bat ematen badidazu, beste 600 ere ekarriko dizkizut. Bildumazale on batek 300 inguru ditu. Horietatik 200 ez dira ikusteko politak.

Zein da esku artean izan duzun mineral baliotsuena?

Errusiako Baikal lakuko arrosa koloreko turmalina bat oso kuttuna dut. Baikal lakua munduko sakonena da. Errusian egon nintzeneko altxor txiki bat da. San Petersburgoko unibertsitateko irakasle bati erosi nion. Jose Antonio Ubarretxenak oparitu zigun hogei kiloko gatz gema ere asko maite dut. Ubarretxena Zaragozako [Espainia] Remolinos herriko meategikoa da, eta guri eman ziguna ordura arte aurkitu zuten gatz gema handiena da. Joaten garen bakoitzean, primeran hartzen gaitu.


35. eguna jarraian hildako barik Gipuzkoako adinekoen egoitzatan

Azken bi egunetan ere ez da positibo berririk atzeman, eta birusarekin kutsatuta jarraitzen duten pertsonak lau dira. Horiek guztiak, egoitza-zentro bereko egoiliarrak dira. Eibarreko Ospitaleko solairu soziosanitarioan artatu dituzte.

Eider Mendoza foru bozeramaileak Gipuzkoako adinekoen egoitzetako egoeraren berri eman du COVID-19ri dagokionez, eta azken bi egunetan aldaketarik ez dela egon adierazi du. "Bost egun igaro dira Aretxabaletako GSR Debagoiena zentroan azken positiboa eman zenetik, eta guztira 35 egun jarraian igaro dira azken positiboa hil zenetik", esan du. Osasun-krisia hasi zenetik, hamasei zentrok izan dituzte koronabirus kasu positiboak. Gaur arte hamabostek utzi dute atzean birusa, tartean, Eskoriatzako Jose Arana eta Arrasateko Iturbide egoitzak.


Pisukidea hil eta etxean gorde zuen 21 urteko ipar-amerikarra atxilotu zuen Ertzaintzak bart gauean, Kaletxikin

Antza denez, 21 urteko gazteak mailu batekin hil zuen pisukidea. Etxe okupa batean bizi ziren Kaletxikiko 30. zenbakian eta bizilagunek sumatu zuten usainaren ondorioz bertaratu zen Ertzaintza Kaletxikira.

Twitter bidez, kontaketa

Bideoa


Egian ez da Kasilda parkerik izango

EH Bilduk Kasilda izena jartzea proposatu duen parkea, Egian. (Argazkia: Agurtzane Altuna)

Donostiako kale izendegian desoreka nabarmena dago gizonezko eta emakumezkoen izenen artean; izenen %10 da soilik emakumeena.

Desoreka hori lantzen ari dira aurreko legealdian hasita, Emakumeak eta Hiria foroaren bitartez.

EH Bilduk izendegian aldaketa bat egitea proposatu du udalbatzarrean: ‘Kasilda parkea’ izena jartzea, hain zuzen ere, Polloeko hilerria eta Mari Reina ikastetxearen artean dagoen parkeari, Egian.

Proposamena ez da onartu, EH Bilduk eta Irabazik soilik babestu baitute. PP, PSE-EE eta EAJk kontrako botoa eman dute.

Adostasun falta, argudio

Kasilda Hernaez urte luzez bizi izan zen Donostian. Borrokalari feminista eta anarkista izan zen, eta lotura estua izan zuen bereziki Egiarekin. Horregatik proposatu du EH Bilduk Egiako eremu hau, Kasildaren izena jartzeko.

CNTko militantea izan zen Kasilda Hernaez, eta bere aldarrikapenak gogoratu ditu Amaia Almirall, EH Bilduko bozeramaileak: “emakumeen eta langileen alde egin zuen borroka; eta ezin aipatu gabe utzi faxismoaren kontra egindako borroka”. Hortaz, euren proposamena ez onartzean, “ez du EH Bilduk galtzen; galtzen du borroka feministak; galtzen du frankismoaren aurkako borrokak…”, esan du.

Halaber, apirilaren 14an, errepublikaren egunaren harira hiriko hainbat emakumek sinatutako dokumentua gogoratu du Almirallek, Kasilda, zure ordu da izenekoa.

Irabazi Donostia taldeak ere Kasilda Hernaezen bizitza “gogoangarria” izan zela onartu du, eta proposamena ez onartzeko adostasun falta “argudio merkea” dela aurpegiratu die beste taldeei.

Kasilda izenaren inguruko adostasun nahikorik ez izatea izan baita, hain zuzen ere, udal gobernuaren argudio nagusia proposamena ukatzeko orduan.

Enrique Ramos sozialistak esan du, Kasilda izena ez dela egokiena, eta badirela egokiagoak. Kasilda izena jartzeko ez dela “unerik egokiena” gaineratu du Ramosek.

Jon Insausti jeltzaleak kale izendegian emakume izen gehiago txertatzeko lanean jarraituko dutela nabarmendu du, eta gaurko eztabaidarekin egoera blokeatu dela salatu du: “gaur ez dugu ez adostasunik, eta ez izenik”.

Izendegia lantzeko foroak bi helburu argi dituela azaldu du Insaustik. Batetik gizon eta emakume izenen arteko oreka lortzea. Eta bestetik, toponimoak gordetzea. Tabakalera inguruko Emakume zigarrogileen plaza jarri du adibidetzat.

Gainera, Kasilda izenaren ñabardura politikoak erabiltzea egotzi dio EH Bilduri.

PPk, berriz, argi erakutsi du ezezko jarrera. Emakume izen gehiago jartzearen alde daudela esan du Miren Albisturrek, baina “adostasun zabal bat” behar dutela halako erabakiek uste du. “Kasilda baina izen egokiagoak badaude”.


Astebete barru piztuko dituzte Gabonetako argiak Getxon

Abenduaren 4an, eguaztenean, Areetako Bizkaia Zubia plazan piztuko dute Getxoko Gabonetako argiztapena. Horiek piztuta egongo dira, urtarrilaren 6ra arte. Pizte ofiziala 18:30ean izango da, eta horretan Areetako Ondarberri umeen abesbatza egongo da.

Datorren eguaztenean, abenduaren 4an, piztuko dute Getxoko Gabonetako argiztapena. Hala, Iñigo Urkitza Sustapen Ekonomiko Arloko zinegotziak adierazi duenez, "urteko aldi berezi bati ekingo diogu, non arreta berezia jartzen den kaleen animazioan, argiztapenaren bidez eta txikienei zuzendutako jardueren bidez. Gonbita egiten diegu getxotarrei eta bisitariei egun hauetan hain espero ditugun opari berezi horiek eskuratzeko aukera izan dezaten".

Urte bi dira Udalak argiztapen horren kudeaketa osoa bere gain hartzen duela eta, eskura dauden baliabideak kontuan hartuta (234.997,81 euro), komunitate-erabilerako udal-espazioak hobetzen ditu, hala nola udalerrirako sarrerak, plazak, parkeak, udal eraikinetako fatxadak eta udalerriko auzoetan jarduera ekonomiko gehien duten ardatzak eta zentroak, betiere helburu argi batez: "instalazio homogeneo, ordenatu, seguru eta indarrean dagoen araudiarekin bat etorriz egitea instalazioa".

Aurten, nobedade gisa, Andra Mari eta Gobela kiroldegietako fatxadak argiztatuko dira, baita Telletxeko zati bat (Bidezabalerantz doana) eta Basagoiti etorbideko beste bat gehiago ere.

Argiak pizteko ordutegia hurrengoa izango da: 07:00etatik 08:30era arte eta 17:30etik 23:00ak arte domekatik eguenera, eta 17:30etik 01:00 arte bariku eta zapatu gauetan, baita jaiegun bezperetako gauetan ere.


Eñaut Esnaola hernaniarra jokalari onenen aurka eskuzko modalitatean

Trinketean punta puntako txapelketan parte hartzen ari da Eñaut Esnaola hernaniarra. Gonzalez bizkaitarraren aurka jokatuko du gaur eta nahikoa lan izango du aurkaria gaur egun trinketean dagoen jokalaririk onenetakoa baita. Hala ere, Esnaola oso ondo jokatzen ari da azkenaldian, beraz, partidu interesgarria izango da. Goizeko 11:15etan


Urnietaren mendeurreneko ekitaldiak, igande goiz osoan zehar

Igande honetan, uztailak 12, Urnietak herri izaera lortu zuela 400 urte beteko dira. Ordezkari instituzionalei harrera egingo diete udaletxean. Goiz osoan zehar ekitaldi gehiago izango dira.

Egitaraua:

10:00 Diana Txanbolin txistulari bandarekin.

11:00 Erraldoi eta Buruhandien topaketa.

12:45 Txanbolin txistulari bandak eta Egape Dantza Taldeko dantzariek 400. urteurrenerako bereziki prestatutako doinu eta dantza ikuskizuna San Juan plazan. Ondoren, herriko sagardo eta gaztagileen dastaketa San Joan plazan.


HNTko kide presoen aldeko jaialdia egingo dute bihar Leioan

Athletic Futbol Taldeko ehunaka zale biltzen dituen Herri Norte Taldeak antolatuta, HNTko Uribe Kostako presoen aldeko jaialdia egingo dute bihar Leioako Udondo gaztetxean, azken ostiraleko kontzentrazioen ostean. Bertan, 20:30etik aurrera Subversion X, Conflict Noise, Kosetxa Propia eta 14 Grados Santurtzi, Zorrotza, Galdakao eta San Migueleko (Basauri) musika taldeek kontzertua eskainiko dute Urtzi Murueta, Endika Lejarzegi eta Manex Zubillaga presoen gastuei aurre egiteko asmoz. Sarrera lau eurotan erosi ahal izango da gaztetxearen atean bertan. Hainbat urteetan "euskal presoek pairatzen duten egoera zalatzen" ibili ostean, ekimen hau abiatu zuten orain dela 3 denboraldi Herri Norte Taldekoek. Era berean, kide presoen aldeko arropa eta kirol ekipamendua ere kaleratzen hasi ziren, barrukoen beharretan laguntzeko asmoz. Argazkian, HNTko kideak San Mames futbol zelaian / Blog Futbolero.


'Aldaketaren gobernua gidatzen jarraitzea da nire erronka'

Nafarroako Gobernuko lehendakariak nahiko luke "hainbat gaitan PSNren botoak biltzea" baina ez du onartuko EH Bilduren aurkako 'betorik'.

Maiatzaren 26ko hauteskundeen ondoren "zenbakiek aukera ematen badute" argi du Uxue Barkos lehendakariak "lauko gobernuaren formula" errepikatuko lukeela. Bere hitzetan, '4 urteotan urtero atera ditu aurrekontuak aurrera eta baita lege garrantzitsuak ere'; hortaz, oposizioak besterik iragarri arren, "errealitatea apokalipsitik urrun dago"ela aldarrikatu du Euskadi Irratiko 'Faktoria'n.

Ukatu egin du Barkosek "sektarismoaz" jokatu izana eta norabide horretan adierazi du, "ez dut nire izaera abertzalea sekula isildu baina badakit Nafarroan gehiangoa ez dela abertzalea". Euskal Herriko gainerako administrazioekin harreman 'normalizatua' nahi du Barkosek baina "anexioa, ez da pentsatu ere". Bestalde, oposizioak 'euskararen kontrako politikak lelo gisar erabili ditu"-ela salatu du Nafarroako Gobernuko lehendakariak eta hurrengo legealdian, gehiengoari eusten badiote, "administrazioan hizkuntza profil berriak marraztuko ditugu'.

Apirilaren 28ko emaitzek "ez dituzte uxatu Nafarroaren autogobernuan atzera egiteko arriskua"; horren adibide da Barkosen esanetan, 'UPNk Ciudadanoskin eta PPrekin egin duen ituna'. Gainera, ez du entzun Sanchezen ahotan "Ciudadanosekin itunik egingo ez duenik'. Ildo beretik, gobernu berriarekin, trafiko transferentzia eskuz aldatuko den itxaropena erakutsi du, "guk gure lana egina daukagu´erantsiz. Apirilaren 28ko kanpainan genero berdintasunaren inguruko eztabaida piztu den arren, 'berdintasunari lotutako eskubideak galtzea zail' ikusten du Uxue Barkosek eta 'Manada' auziari lotuta, ykainaren amaieran espero den Gorenaren epaiak orain arteko zigorra 'gaindituko' den itxaropena agertu du.


San Juan sua Andoainen

Ospakizun zirraragarria izan zen beste behin ere San Juan bezperan bizitakoa. Euriak mehatxu egin bazuen ere, ospakizuna bere horretan egin ahal izan zen. Dantzariak, abesbatza, Agustin Leitza danborrada, Zuaznabartarrak txalapartan... gaua gogoangarria izan zen.

[Argazkiak] [Bideoak: 1 | 2 ]


Soroen eta zoroen feria

Urteko lehen nekazari eta abeltzain azoka egin zuten atzo Deban. Aspaldiko ohitura da, baina asko indartu da azken urteotan, eta inguruko herrietako jende asko erakartzen du.


AEDk hurrengo asteetarako ekintzak aurkeztu ditu

Alde batetik, AEDko Ttak gazte taldeak zapaturako antolatu duen Gaba Beltzari buruzkoak azaldu dituzte. Bestetik, AEDko dinamizatzaileak domekan hasiko den Literaturjauziak ere aurkeztu ditu. Eta azaroaren 4an, berriz, Kulturaten Beltzean Mintzo izeneko dokumentalaren emanaldia ere egingo dela iragarri dute.

Ekintzaz betetako hilabetea aurkeztu du AEDk eta herritarrak horietan parte hartzera gonbidatu dituzte.

Literaturjauziak

Domekan hasiko da Literaturjauzien zikloko lehenengo ekintza; Maite Franco ipuin kontalariak beldurrezko ipuin kontaketa egingo du 19:00etan Jaizale tabernan.

Azaroko hurrengo bi domeketan ere, azaroaren 8an eta 15ean Literaturjauziak ekimenak jarraipena izango du. Azaroaren 8an irakurraldi kolektibo musikatua egingo da, eta, 15ean, berriz, Mikel Arantzaren Ametsak ere zain liburuko poemen errezitaldia egingo da, Josu Landa, Gotzon Barandiaran eta Itziar Castrillorekin. Guztiak 19:00etan Jaizalen. Ziklo horren helburua da literatura kalera ateratzea.

Dokumental emanaldia

Azaroaren 4an, berriz, Beltzean Mintzo izeneko dokumentalaren emanaldia egingo da Kulturaten. Hego Ameriketako hainbat komunitateko kiden testigantzak jasotzen dira ikus-entzunezkoan eta bertako komunitate eta hizkuntzei buruz hitz egiten da. Garabideko bi kide izango dira emanaldiaren ostean solasaldia gidatzen. 19:00etan izango da emanaldia.

Gaba Baltza

Zapatu honetan ere izango da zertaz gozatu AEDko Ttak gazte taldeak antolatutako egunaren eskutik: Gaba Baltza antolatu dute. Azken lau urteetan ospatu izan da Ttak eguna, eta nahiz eta formatua sarritan aldatu den, helburu bera mantendu dute: gazteen artean aisialdian euskara sustatzea.

Zapatuan 19:30ean emango diote hasiera jaiari eta perkutsio ikuskizun ibiltaria, afari merienda gaztetxean eta hilen jolasak egingo dituzte.


Jaurlaritza berria, larunbatean

Egun horretan, Urkulluk karguaren zina egingo du, eta Jaurlaritza nortzuek osatuko duten iragarriko du.

Iñigo Urkullu lehendakariak larunbatean jakinaraziko du Eusko Jaurlaritza berriaren sailburuak nortzuk izango diren, Gernikan karguaren zina egin eta gero. Seguru aski, Gobernua zortzi kidekoa izango da (orain hamar dira), eta paritarioa izango da.

Urkulluk larunbat eguerdian egingo du karguaren zina, Gernikako Juntetxean. Euskaraz egingo du, Jose Antonio Agirre lehendakariak erabilitako formularekin, baina aldaketa batzuekin. Adibidez, Estatutuaren aurrean egingo du, eta ez Bibliarekin. Ekitaldiaren ostean jakinaraziko ditu sailburuen izenak, hain zuzen ere.

Oraingoz ez dago baieztapen ofizialik, baina hainbat izen segurutzat ematen dira hedabideetan, hala nola Juan Mari Aburto Bizkaiko Aldundiko bozeramailea, Ricardo Gatzagaetxebarria legebiltzarkidea eta Arantza Tapia diputatua.

Sailburu berriek astelehenean egingo dute karguen zina, eta hurrengo egunean, asteartean, Jaurlaritza berria lehen aldiz batzartuko da.


Dantza suelto ikastaroa antolatu du Harribilek

LH3tik LH6rako ikasleentzat izango da ikastaroa, azarotik ekainera

Garai batean, txapelketetan, Orioko bikoteek egiten zituzten pausoak berreskuratzea da Harribil dantza taldeak antolatu duen ikastaro berriaren helburua. Eneko Dorronsorok dantza sueltoko pauso horiek erakutsiko dizkie LH3tik LH6ra bitarteko ikasleei.

Harribil dantza taldearen lokalean izango da ikastaroa, Kosta Tailerrean. Azaroan hasi eta ekainera bitartean emango dituzte klaseak, astean behin; eguna oraindik zehazteko dago. Izena eman nahi duenak azaroaren 20a baino lehenago egin dezake, 615 736 911 telefonora deituta edo enekodor@gmail.com helbidera idatzita. Ikastaroaren prezioa 12 eurokoa izango da hileko.


Anjel Cuerdo: «Guztiok gara ikusten dugunaren ondorio, eta bidaia bakoitzak zerbait eskaini dit»

Amalur jardunaldien barruan, Munduko ibaietan barrena izeneko hitzaldia eskainiko du gaur, 19:30ean, Topic aretoan, Anjel Cuerdok (Tolosa, 1973).

Munduko hainbat ibai izango dira gaur kontatuko duzunaren oinarri.

Bai. Ibaiak jaisten zergatik hasi nintzen kontatuko dut, eta ibaiek gizadiarentzat izan duten garrantziaz ere ariko naiz: kultura gehiena ibai baten altzoan sortu direla, esaterako. Kontinentez kontinente, ibai bakoitzaren bitxikeriak hizpide izango ditut, eta bereziki piraguan zeharkatutako ibaiez ariko naiz.

Egindako bidaietan hainbat gauza ikasiko zenituen. Horrek zure eguneroko bizitzan eragin al dizu?

Bai, noski. Azken finean, guztiok gara egunero ikusten dugun horren ondorio, eta bidaia bakoitzak zerbait eskaini dit; bai hausnartzera behartzen gaituzten alde negatiboak, eta baita esperientzia oso positiboak ere. Horrek guztiak, noski, eragina du nire izaeran.

Gaztetatik izan duzu bidaiatzeko zaletasuna. Nolatan hasi zinen?

14 urterekin hasi nintzen nire kontura bidaiatzen, eta Tolosan, ni baino askoz lehenago ere makina bat jende aritu izan da hitzaldiak-eta eskaintzen, eta gurasoekin joaten nintzen entzutera. Txikia nintzenean, gainera, jendea Nairobitarra autobus koloretsuan kanpora nola joaten zen ikusten nuen. Horrek guztiak eragin zidan bidaiatzeko grina, eta pixkanaka, nire proiektu txikietatik abiatu eta proiektu zabalagoetara joan nintzen. Hasieran, aurreztuta nuen diruarekin Londresera joan nintzen, eta denborarekin eremuak zabaltzen eta bidaia luzeagoak egiten hasi nintzen, leku asko ikusi beharrean, eremu bat sakonago ezagutzeko.

Hurrengo bidaia aurreikusi al duzu?

Nire semeekin eta hauen aiton-amonekin Nilo ibaiaren inguruetara joango naiz laster. Ez gara piraguaz eta bizikletaz ibiliko, modu tradizionalagoan egingo dugu bidaia, egoera ere desberdina delako, baina semeek sekulako ilusioa dute hara joateko.


Laburbira 2018ko lanen proiekzioa egingo da Mutrikun

Urteroko hitzorduari helduta, Kalaputxik, Zine Forumek eta Mutrikuko Udalak elkarlanean antolatutako Laburbira 2018ko film laburrak proiektatuko dituzte barikuan [martxoak 23], Mutrikun.

Euskal Herrian eta euskaraz sortutako film laburren emanaldia 22:00etan hasiko da Zabiel kultur etxean, eta bertan, euskarazko film laburren zirkuituan parte hartu duten zortzi film labur ikusteko aukera egongo da. Guztien artean ordu eta laurdeneko “proiekzioa entretenigarria” osatuko dute.

Antolatzaileek gogorarazi dutenez, sarrera doakoa izango da, eta bertan euskal errealizadore gazteek egindako hiru eta hogei minutu artean irauten duten lanak ikusi ahal izango dituzte zaleek. Publikoak honako lanekin gozatzeko aukera izango du: Ilunpetan (Koldo Karranza), Night shift (Izaskun Arandia), Higadurak (Oihane Zunzunegi eta Amaia Otaola), Ejecutor (Javi Arriaga), Tazan (UDA films), Areka (Atxur animazio taldea), Kreba (Oier Fuentes) eta Zulo (Erika Olaizola eta Amancay Gaztan?aga).


Eskoriatzako neskak, lauko finalera

BKL taldea menderatu ondoren (45-32) Zarautzen egongo dira aste bukaeran. Finalerdia jokatuko dute Zarauzko taldearen kontra. Beste finalerdia Erroibidek eta Tecnunek jokatuko dute. Finala, domekan, hilaren 15ean izango da, 12:00etan. Eskoriatza kirol elkarteak autobusa ipiniko du finalerdia ikusteko. Interesatuek kiroldegian eman behar dute izena.


Arditurrira, irteera

Gaztetxoak Arditurrira joango dira igandean eta izena gaur eta bihar eman daiteke, 20:00etatik 21:00etara, elkartean.


Unescok gizateriaren ondare izendatu ditu Santimamiñe, Ekain eta Altxerriko harpeak

Paleolito garaiko margoak dituzte Kortezubi (Bizkaia), eta Gipuzkoako Deba eta Aiako haitzuloek; horiek ahalik eta ondoen kontserbatzea da adituen kezka.

Unesco NBE Nazio Batuen Erakundearen menpeko agentzia da.

Eusko Jaurlaritzaren esanetan, izendapenak "onura handiak" ekarriko ditu.


Iturriaga eta Elortzagaz bertso afaria egingo dute Axpen

Busturiko Gazte Asanbladak antolatuta, bertso afaria egingo dute Busturian aurten ere. Seigarrenez antolatu dute bertso afaria, eta oraingoan Unai Iturriaga eta Igor Elortza durangarrak ariko dira bertsotan.Biharko jarri dute hitzordua. Hain zuzen ere, Axpe auzoko Aingerubideko kultur etxean egingo dute bertso afaria, eta 21:00etan hasiko dela jakinarazi dute.


"Herriwatch" bideoaren umorea, konfinamendu garaian

Hiruka Uribe Kostako komunikazio taldeak martxan jarritako film laburren lehiaketa baterako egindako lana da sarean arrakastatsu dabilen bideoa.

Koronabirusaren krisia dela eta bizi dugun konfinamendu garaia kontuan izanik, film laburren lehiaketa antolatu du Hiruka Uribe Kostako komunikazio taldeak, jendearen irudimena lanean jartzeko.

Ekimenak oso harrera ona izan duenez, bigarren deialdia egin du aste honetarako. Sarean bolo-bolo hedatzen ari dira parte hartu duten taldeek aurkeztutako lanak: besteak beste, "Herriwatch".


Gaizka Garitano eta Jon Errasti, gaurko 'Kontrako Eztarria' saioan

Eibar futbol taldeko entrenatzaileak eta jokalariak taldearen denboraldi bikainaren inguruan hitz egingo dute.

Gaur, Gaizka Garitano Eibar futbol taldeko entrenatzailea eta Jon Errasti jokalaria hartuko dituzte 'Kontrako Eztarria' saioan. Eibartarrak egiten ari diren denboraldi bikainaren inguruan arituko dira, besteak beste.

Bestalde, asteazkenean jakingo dugu nor izan den bideoklip lehiaketako irabazlea eta platoan bertan banatuko zaio saria garaileari. Gainera, Paulinoren pisu zehatza nork asmatu duen eta, ondorioz, sagardotegira joateko saria norentzat izango den ere esango dute.

Horretaz gain, Desfass Orkestra, sukaldariak, rezepzionistak... eta beste hainbat eduki izango da saioan.

'Kontrako Eztarria' 21:40ean dago ikusgai ETB1en.


Zarauzko Eskubaloiko kadete mutilak Euskadiko txapeldun, eta neskak txapeldunorde

Gran Camping Zarautz taldea (Zarauzko Eskubaloia).

Gran Camping Zarautzeko mutilek garaipena lortu dute, gaur Urdulizen aurka 22-34 irabazi ondoren. Ostiralean nagusitasunez hartu zuen mendean Bidasoa, 36-24koarekin, baina larunbatean 25-30 galdu zuten Usurbilen aurka, eta horrek egoera apur bat konplikatuago utzi zion. Izan ere, Urduliz bi garaipenekin iritsi da azken norgehiagokara, Bidasoari eta Usurbili irabazita, eta Usurbil eta Zarautz egoera bertsiuan zeuden, partida bana irabazita eta galduta. Urdulizen aurka 12 goleko aldearekin irabazteak, ordea, txapela eman die etxekoei; azkenean, Usurbil bigarrena izan da, Urdurliz hirugarrena eta Bidasoa laugarrena.

Aiala Zarautzeko kadete neskak (Zarauzko Eskubaloia).

Aialako neskak txapeldunorde izan dira, Kukullaga Etxebarri nagusi izan den txapelketan. Bi taldeak parekatuta ibili dira, eta azken partidan, gaurkoan, elkarren aurka jokatu eta 20na berdindu dute. Gainerako biak, Ereintzaren eta Basauriren aurkakoak, irabazi egin zituzten aurreko egunetan, baina Kukullagak zarauztarrek baino alde gehiagorekin irabazi zutenez, beraiek irabazi dute txapelketa.


Binakako Aizkora Txapelketako finala jokatuko du asteburuan Azurmendik

Igandean Espejon (Araba) Donato eta Oihan Larretxeari irabazita, Binakako Aizkora Txapelketako finalerako txartela lortu dute Iñaki Azurmendi aizkolari arriarandarrak eta Aitzol Atutxa bizkaitarrak. Guztira 23 minutu eta 34 segundo behar izan zuten lana amaitzeko, Larretxeartarrak baino minutu bat gutxiago.

Lehen enborretan pareko denboretan aritu baziren ere lau aizkolariak, azken sei enborretan gogor lan egin zuten Azurmendik eta Atutxak eta aukerarik gabe utzi zituzten iazko txapelketako irabazleak.

Igande honetan jokatuko da Urrezko mailako Eusko Label Binakako Aizkora Txapelketako finala Azpeitiako Izarraitz pilotalekuan. Azurmendik eta Atutxak Anjel Arrospide eta Egoitz Mugertza izango dituzte aurkari.


Elkartasun zozketan 3 zenbaki saritu

AAMk jakinarazi duenez, elkartasun zozketan 3 izan dira zenbaki sarituak. Honakoak dira zenbakiak eta dagozkien sariak: 1.426 Gernika; 1.173 armarria; eta 0.456 kutxa. Zenbaki sarituak dituztenek Garinetik pasa behar dute martxoaren 7a baino lehen.


Infantilak eta seniorrak, Euskal Herriko txapeldun

Tolosa CF klubeko gimnastika erritmikoko bi taldeek, urrezko domina eskuratu dute, gaur goizean, Gasteizko San Andres kiroldegian jokatu diren Euskal Herriko txapelketetan.

Garaipen honekin, senior mailako neskek, Alakanten, azaroaren 24tik 26ra bitarte ospatuko den Erreginaren Koparako txartela eskuratu dute. Honakoa izan da, Tolosako klubak Arabako hiriburura eramandako kirolari eta prestatzaileen zerrenda:

Senior mailako taldea:

Iratxe Martin

Arrate Garcia

Anne Lezea

Joane Zugasti

Saroi Eskisabel

Infantil mailako taldea:

Carla Aranzabe

Ane Alustiza

Mara Herrera

Onintza Sukia

Aitane Goikoetxea

Ismene Agirre

Prestatzaileak:

Nerea Otaegi

Sara Alonso

Arantxa Aristondo


Egubakoitzean aurkeztu zuten Bergaran herritarren aurrean Ndank Ndank elkartea

Bergaran bizi den senegaldar talde batek eta zenbait herritarrek sortu dute, besteak beste, Senegalen garapenerako lankidetza proiektuak bultzatzeko. Egubakoitzeko aurkezpenean, batez ere, Senegaleko hezkuntza eta osasun arloan dauden beharren berri eman zuten.

Irizar jauregian aurkeztu zuten egubakoitzean Ndank Ndank Bergarako Senegaleko lagunen elkartea. Mamadou Sarr elkarteko presidenteak eta Eli Dominguez presidenteordeak elkartearen bi helburu nagusiak azaldu zizkieten han batutako herritarrei: batetik, Bergaran zein bailaran kulturartekotasuna sustatzea, eta, bestetik, Senegalen garapenerako lankidetza proiektuak aurrera eramatea.

Horrekin batera, taldeko beste kide batek Abddoullay Gueyek Senegaleko osasun eta hezkuntza errealitatearen berri ere eman zien aurkezpenean batutakoei. Bai osasun arloan zein hezkuntzan behar handiak dituzte Senegalen eta horregatik arlo horietara bideratuko ditu gaur gaurkoz Ndank Ndank elkarteak bere lankidetza proiektuak.

Sentsibilizazioa eta kolaborazioa

Horregatik guztiagatik sentsibilizazioa bultzatu nahi dutela ere azaldu zuten egubakoitzean eta baita kolaborazioa bilatu ere. Gaur egun 20 lagunek dihardu elkartean baina ateak zabalik dituzte parte hartu nahi duten guztiendako. Egubakoitzero elkartzen dira 5etatik 7etara kultura etxean.

Bestalde, sentsibilizazioa bultzatzeko bidean hainat ekitaldi egingo dituztela ere aurreratu dute. Esaterako, jai senegaldar bat antolatuko dute Bergaran eta datorren asteburuan Mundumiran ere egongo dira.


Haurrentzako ipuina, asteartean

Lur Korta ipuin kontalariak haurrentzako ipuin bat kontatuko du asteartean, Udal Liburutegian. Bi saio egingo ditu; arratsaldeko 17:30etan bat, 3 eta 4 urteko haurrentzako, eta 18:00etan bestea, 5 eta 7 urte bitartekoentzako.


Bikotekidea jo duelakoan gizon bat atxilotu dute

Ertzaintzak gizon bat atxilotu zuen atzo bere bikotekidea jotzea leporatuta. Irungo taberna batean gertatu zen ustezko eraso atzo, 22:30ak aldera. Ertzaintza iritsi zenean bi lagunek helduta zuten gizonezkoa, eta ustezko erasotuak zauriak zituen aurpegian. 32 urteko gizona da atxilotua, eta urtarrilaren 21ean Donostian atxilotu zuten, bikotekide berari eraso egin ziolakoan.


TASek esana

Kirola Arbitratzeko Epaitegiak gero eta garrantzi handiagoa du. Batetik, azken urteetan nabarmen egin baitute gora bertara iritsi diren auziek. Bestetik, horietako askok oihartzun handia izan dute. Hark du azken hitza kirolean.


Beltza Weekend, musika beltzaren klasiko bizien bilgune

Lee Fields eta Roy Ellis musikari entzutetsuak izango dira, gaur eta bihar, Iruñean, jaialdiaren hirugarren edizioan

Biziak izan daitezke klasikoak, edo hilak. Hilik egon arren bizirik iraunen dutenak batzuk, bizirik egonik klasiko izatearen nortasun horri eusten dietenak besteak. Badira legenda izatera heltzeko bidean geratzen direnak ere, baina nolabait, arrastoa uzten dutenak. Horiek guztiak bildu, eta musika beltzaren askotariko eskaintzaz gozatzeko parada izango da larunbatera arte Beltza Weekend jaialdian, Iruñean. Hirugarren edizioa da, eta antolatzaileen arabera, «musika beltzaren aniztasuna eta aberastasuna islatzea du xede jaialdiak; betiere, artisten kalitatea oinarri hartuta».

Atzo hasi eta larunbatera arte iraungo du; eta doinu beltzen ondare diren izen entzutetsuen emanaldiez eta disko jartzaileez gain, bestelako eskaintza kulturalak ere egongo dira, «musika beltzaren historia, jatorria, estetika, kultura eta testuingurua aztertzea» helburu. Izen entzutetsu horien artean daude Roy Ellis eta Lee Fields abeslariak, skaren eta soularen «klasiko biziak».

Jamaikako musikaren ordezkari ospetsua da Roy Ellis abeslaria. 1960ko hamarkadan murgildu zen musikaren munduan, eta herrialdeko abeslari klasikoen artean gaur egun zuzenean gehien jotzen duen artista da. Aurten argitaratu du azken lana: Almighty Ska, eta jaialdian aurkeztuko du, Mighty Megatons taldearekin batera. Gaur egingo du emanaldia, 21:30ean, Zentral aretoan.

Nazioarteko soul iruditeriaren ondarea da Lee Fields, nahiz eta ez zuen arrakasta berehalakoan lortu. 1980ko hamarkadan musikaren mundutik aldentzekotan egon zen, baina, nolanahi ere, jardunean jarraitu, eta bere ibilbide profesionalaren garairik gozoena bizi izaten ari da egun. Herrialdez herrialde dabil kontzertuak ematen The Expressions taldearekin batera, soularen ondarea eta sugarra zabaltzen. Bihar emango du kontzertua, 21:30ean.

Ez dira, baina, gaur eta bihar joko duten artista bakarrak. Parte hartuko dute Michelle David & The Gospel Sessions eta Aretha Soul Divas & Silverbacks taldeek ere. Gospel doinuen erroen bilaketan murgilduta dabil Michelle David abeslaria, Onno Smit eta Paul Willemsen lagun dituela. Iruñean aurkeztuko dute bilaketa horren emaitza: Michelle David & The Gospel Sessions Vol. 3 izeneko diskoa; funk, soul, jazz, afrobeat eta cumbia doinuz hornitutako lana. Aretha Soul Divas & Silverbacks taldeak, berriz, Aretha Franklin abeslari estatubatuarraren omenezko emanaldia egingo du, haren heriotzaren lehenengo urteurrenean.

Horiez gain, izango dira Euskal Herriko ordezkariak ere; kasurako, The Allnighters eta Las Kasettes taldeak. Gasteiztarrak dira lehenak, eta 1988an hasi zuten ibilbidea; gazte batzuk elkartu, eta talde bat osatzea erabaki zuten. Hamar urteko ibilbidearen ostean, agur esan zuten, baina 2013an berriz itzuli ziren agertokietara. Itzuleraren adierazle da Everything is Changing lana, taldearen sasoi osasuntsuaren erakusgarri: boogie, pub rock, soul eta rhythm & blues doinuez osatutako lana. Iruindarrak dira, bestalde, Las Kasettes taldeko kideak. Duela hamar urte hasi zuten ibilbidea, taldekideetako batzuk kasualitatez elkartu zirenean. Geroztik, hainbat disko txiki, kantu soilen bat eta disko luze bat atera dituzte, musika beltzaren klasiko askoren bertsioak biziberrituz eta soinu beltzetan oinarritutako errepertorioa nagusi.

Kontzertuez harago

Musika beltzeko disko jartzaileak ere bilduko ditu, horien artean, Julen Blaka bilbotarra: Alde Zaharreko tabernatan egongo dira. Eskaintza kultural zabala ere prestatu dute, jarduna zabaldu eta haren gaineko gogoeta egiteko; eta hala, jaialdia Iruñeko beste gune batzuetara eta beste adin tarte batzuetara hedatzeko. Hiriko eskaintza kulturala ere aberastu nahi dute: zine zikloa, haurrentzako ikuskizun bat, liburu baten aurkezpena eta erakusketa bat egingo dituzte. Jardunaldi zabala izango da, «musika eta kultura beltzaren soinu oihal eta espresiobide zenbait Iruñera asteburu luze batez ekartzea» helburu.


Angel Garai arrasatearra Euskadiko Farmazialarien Kontseiluko presidente izendatu dute

Gipuzkoako Farmazialarien Elkargo Ofizialeko presidente Angel Garaik hartu du gaur Euskadiko Farmazialarien Kontseiluko presidentetza. Kontseiluko karguen eguneraketa ekitaldia egin dute gaur goizean Donostian, eta bertan jaso du izendapen berria botikariak.

Bizkaiko Farmazialarien Elkargoko presidentearen eskutik jaso du erreleboa Garaik; arrasatearra 2010etik da Garai Gipuzkoako Botikarien Elkargo Ofizialeko presidentea. Kargu aldatze berean Usua Cilveti izendatu dute idazkari eta Ibon Mocoroa diruzain.

Garaik kargua hartzearekin batera esan du erronka bezala hartzen duela "osasungintzaren jasangarritasuna" lortzea, horretarako era aktiboan lanean jarraituko duelarik. Horrekin lotuta, etorkizunerako "estrategikotzat" jo du "jarrera irmo eta serioarekin" jarraipen farmakoterapeutikoaren (SFT) aldeko apustua egitea, "erabilitako medikamentuek, banan-banan, norbanakoen osasunean emaitzak bermatu ditzaten, era horretan osasungintzarako jasangarriak izango direlarik".


"Jakin behar dugu Lurraren egiazko motorra ozeanoak direla"

Gizakiaren iraupena ozeanoetan oinarritzen dela nabarmendu du.